Na Štúrovej a Starom moste nebudú premávať električky

Počas rozlúčky s letom položí magistrát na Štúrovu ulicu a Starý most na jeden deň trávnatý koberec. Stojí ho to 2 800 eur.

BRATISLAVA. Hlavné mesto chystá v nedeľu 11. septembra kultúrne podujatie Rozlúčku s letom. Pri tejto príležitosti položí na Štúrovej ulici a Starom moste živý trávnik. Trávnatý koberec majú položiť podľa Martina Fundárka z iniciatívy Lepšia doprava v nedeľu ráno a večer ho zas odstránia. Čo mesto urobí so živým trávnikom po jednodňovej akcii hovorkyňa bratislavského magistrátu Ivana Skokanová nezodpovedala. Cena jeho položenia pritom mesto vyšla na 2 800 eur. Koberec zo živej  trávy bude zasahovať aj do električkových koľají, takže električky do Petržalky nebudú premávať celý deň. Podľa Skokanovej však dôvod výluky električiek do Petržalky nie je položenie trávnika na Štúrovej a Starom moste. „Doprava bude vylúčená z toho dôvodu, že chceme priestor Štúrovej ulice, ktorá bola dlhodobo nepriaznivo obmedzená výstavbou nosného systému električky do Petržalky, čo najviac sprístupniť pre Bratislavčanov," uviedla. Uzatváranie ulíc počas konania takýchto podujatí je podľa nej bežné všade na svete. „Vylúčením dopravy sa sprístupnia ulice len pre peších tak, aby im vytvorili možnosti na trávenie voľného času, ktoré sa inak za bežnej premávky vytvoriť nedajú," dodala Skokanová. Faktom je, že električky budú síce vylúčené pre podujatie Rozlúčka s letom, počas ktorého však na daných úsekoch položia živý trávnik. A práve ten spôsobí, že sa ulica a most sprístupní len peším a vylúči sa z nich verejná hromadná doprava. „Je nepochopiteľné, že si magistrát vybral na rozlúčku s letom na položenie trávnatého koberca Štúrovu ulicu a Starý most,“ povedal Martin Fundárek z iniciatívy Lepšia doprava.Podľa neho je mnoho iných miest, kde sa dá taká akcia usporiadať na prirodzenej tráve, napríklad na Partizánskej lúke, v Sade Janka Kráľa či na nábreží pri Eurovei. „Tento rok sme navyše obmedzení aj aktivitami a uzáverami spojenými s predsedníctvom Slovenska v Rade Európskej únie, preto napríklad na miestach ako Jesenského či Mostovej takéto podujatie zorganizovať nie je možné," uviedla Skokanová. To isté podľa nej platí aj pre ďalšie veľké mestské ulice, ktoré slúžia ako dopravné koridory. Električky do Petržalky pritom po Starom Meste premávajú po dlhej rekonštrukcii a výstavbe trate len necelé dva mesiace a teraz ich opäť odstavia. A práve to je dôvod, prečo sa magistrát zameral urobiť oslavy na Štúrovej a Starom Moste. „Štúrova ulica sa totiž po skončení stavebných prác stala akýmsi novým mestským bulvárom a našim cieľom je pritiahnuť na Štúrovu ulicu čo najviac ľudí za takých podmienok, na aké nie sú bežne zvyknutí. Chceme, aby sa na ňu vrátil plnohodnotný život," vysvetlila Skokanová. Časté uzávierky podľa Fundáreka vyvolávajú nedôveru k verejnej doprave a prispievajú k tomu, že ľudia dávajú prednosť autám. Počas tohto leta je pritom v bratislavských uliciach už pomerne veľa obmedzení v súvislosti s predsedaním Slovenska v Rade Európskej únie.„A ak už klásť trávu umelo, prečo nie v pešej zóne – na Primaciálnom či Hlavnom námestí, alebo hoci na Jesenského ulici, kde električky aj tak teraz nepremávajú,“ doplnil Fundárek. Položenie živého trávnika práve na Štúrovej má však podľa Skokanovej symbolizovať ambíciu mesta pri pripravovaných dopravných projektoch modernizácie električkových radiál využívať zatrávnené trate. Trávnatý koberec pri koľajach sa nachádza napríklad na Záhradníckej ulici, tam sa oň však stará súkromník. Mesto ale plánuje zatrávniť koľaje pri dobudovaní druhej časti električkovej trate do Petržalky po Janíkov dvor. „Žiaľ, je škoda, že bývalé vedenie mesta nezakomponovalo tento prvok aj na trať na Štúrovej ulici, zatrávnenie sa už do projektu nedalo napriek našej snahe doplniť," uviedla Skokanová. „Na Štúrovej ulici, Šafárikovom námestí a Starom moste to bude túto septembrovú nedeľu žiť pouličnými atrakciami, divadelnými a hudobnými vystúpeniami, športovými exhibíciami, tvorivými dielňami, hrami a súťažami pre deti,“ povedal primátor Ivo Nesrovnal. Na týchto úsekoch tak nebudú premávať električky 1, 3, 4 a 8 a autobus číslo 95. Keďže električkami sa ľudia do Petržalky v nedeľu nedostanú, spojenie s najväčšou mestskou časťou a centrom mesta zabezpečia náhradné autobusy s označením „X“. Obslúžené budú takmer všetky zastávky, autobus nezastaví len na Muchovom námestí. V úseku od Sadu Janka Kráľa cez Starý most po Šafárikovo námestie a Štúrovu bude možné ísť len pešo.


Štátne IC vlaky začali opäť jazdiť. V čom sú iné?

Štátna Železničná spoločnosť Slovensko sľubuje, že jej najrýchlejšie vlaky prejdú z Bratislavy do Košíc za štyri hodiny a 42 minút.

BRATISLAVA. Po necelom roku spustila štátna Železničná spoločnosť Slovensko opäť svoje IC vlaky na trati Bratislava - Košice. Vládna koalícia si do programového vyhlásenia dala ich opätovné prehodnotenie. Urobila to zrejme pre tlak SNS, ktorá ich zastavenie v januári kritizovala. Staronové IC vlaky majú byť bezkonkurenčne najrýchlejšie. Železničná spoločnosť Slovensko sľubuje, že staronové spoje prejdú z Bratislavy do Košíc za štyri hodiny a 42 minút. A to vďaka len šiestim zastávkam. Okrem Bratislavy a Košíc IC vlaky budú stáť len v Trnave, Žiline, Poprade a Kysaku. Vynechajú Ružomberok, Liptovský Mikuláš či Trenčín, v ktorých v minulosti tieto vlaky zastavovali. „Som presvedčený, že takýto vlak má zastavovať v krajskom meste. Štát nemá čo súťažiť so súkromnými prepravcami, ale má vytvárať čo najväčší komfort cestovania aj za vyššiu cenu tak, aby slúžil verejnosti,“ povedal v minulosti primátor Trenčína Richard Rybníček. Rýchlosť IC vlakov má byť hlavným tromfom v súboji so súkromným RegioJeom, ktorý na trať medzi Bratislavou a Košicami vstúpil pred dvoma rokmi. je čas, za ktorý majú štátne IC vlaky prejsť trať medzi Bratislavou a Košicami. V histórii majú byť bezkonkurenčne najrýchlejšie. Ceny lístkov rozdelila do troch cenových pásiem - slabý deň, normálny deň a špička. Lístok počas špičky, teda v nedeľu či v piatok popoludní firma stanovila na 21,50 eura, v normálny deň, teda napríklad v sobotu či vo tvrtok ráno má zákazník zaplatiť 19,20 eura a počas slabého dňa 15,90 eura. Slabé časy sú napríklad rána od pondelka do stredy. V týchto prípadoch sa tak ľudia prevezú lacnejšie ako v štátnych rýchlikoch. Staronové IC vlaky budú jazdiť na linke medzi Bratislavou a Košicami dvakrát denne. Budú päťsúpravové a bude v nich môcť sedieť zhruba 250 ľudí. Rovnako ako s cenami, ani v prípade odchodov vlakov nepôjdu IC vlaky do priameho konfliktu s RegioJetom. Kým ten jazdí v lukratívnejších časoch, štátne IC vlaky budú jazdiť v medziobdobí. Z Bratislavy do Košíc pôjdu o 9.47 a 15.47, z Košíc do Bratislavy o 7.31 a 15.31. Výnimkou bude len nedeľa, keď ranný IC vlak z Košíc nebude odchádzať o pol ôsmej, ale až o pol desiatej. Štátne IC vlaky zrušili začiatkom januára. Dôvodom bola práve strata týchto vlakov. Za rok 2015 pritom Železničná spoločnosť hospodárenie týchto vlakov nezverejnila s odvolaním sa na obchodné tajomstvo. Podľa zdroja SME však strata dosiahla približne 1,3 milióna eur. Hoci ministerstvo aj firma veria, že sa tieto vlaky dostanú do zisku, odborníci sú skôr skeptickí. Tie sa počas štyroch rokov, keď jazdili na komerčné riziko, nedokázali dostať na nulu. „ZSSK zavádza IC vlaky, z ktorých si jeden po príchode do Košíc vymení tabuľu a bude pokračovať ako REX do Humenného. Ako si rozúčtuje náklady?“ zamýšľa sa Desana Mertinková z odborného časopisu Železničná revue.


Bulharské voľby podľa odhadov vyhrala prozápadná strana GERB

Získali 32 percent, druhí socialisti 28.

SOFIA. Najlepší výsledok v sobotňajších predčasných parlamentných voľbách v Bulharsku dosiahla podľa prvých odhadov stredopravicová strana Občania za európsky rozvoj Bulharska (GERB) pod vedením bývalého premiéra Bojka Borisova. Prieskumná agentúra Alpha Research uviedla na základe tzv. exit pollov, že prozápadne orientovaná strana GERB vo voľbách zvíťazila s odhadovaným ziskom 32,2 percenta hlasov, zatiaľ čo Bulharská socialistická strana (BSP) sa umiestnila na druhom mieste s 28-percentnou podporou. Iný odhad, ktorý zverejnila agentúra Gallup International Balkan, uvádza pomer 32,8 ku 28,4 percenta hlasov v prospech GERB. Ústredná volebná komisia v Sofii medzitým uviedla, že do 17.00 h miestneho času (16.00 h SELČ) sa zúčastnilo na voľbách takmer 43 percent oprávnených voličov, čo je viac než pri predošlých voľbách v roku 2014. Oznámenie oficiálnych výsledkov volieb sa očakáva v pondelok. V prípade, že sa potvrdia zverejnené odhady, Borisov dostane mandát na vytvorenie v poradí už tretej vlády. Predčasné parlamentné voľby v Bulharsku sú dôsledkom rezignácie vlády na čele s Borisovom, ktorá nasledovala po drvivej porážke kandidátky GERB v novembrových prezidentských voľbách. Žiadna zo strán následne neprejavila záujem o zostavenie nového koaličného kabinetu, takže jediným východiskom boli predčasné voľby. V januári sa moci ujala dočasná úradnícka vláda premiéra Ogňana Gerdžikova.


STĹPČEK PETRA SCHUTZAPellegrini plakal nad rozliatym mliekom

Zdá sa, že v jazde za funkciou sudcu má Fico širokú základňu.

Keby Peter Pellegrini chcel ozaj „prinavrátiť dôveru občanov v štát“ - čo bol podľa niektorých motív jeho jemnej kritiky („kritiky“) hlasovania vlastného klubu, tak namiesto výjazdového marketingu vlády mal tráviť hoc´ aj deň i noc medzi poslancami. Vysvetliť im, že záujem predsedu strany nemôže byť prioritnejší než ten štátny, bolo nutné pred hlasovaním. Nie ex post lamentovať nad rozliatym mliekom. Nad rámec odťahovania seba samého od deštruktívneho aktu takto nevidieť v reflexii („reflexii“) Pellegriniho nič autentickejšieho. Byť viac na pulze klubu, Číž, Jarjabek či ďalší by premiéra nemohli cynicky upozorňovať na „problémy komunikácie“, ba ani verejne viac-menej vyčítať, že sa nezúčastňoval na poslaneckých zasadnutiach. Reakcie z útrob Smeru sa asi nesmú „preinterpretovať“. Ak už ale sú akýmsi odkazom, tak dávajú Pellegrinimu na známosť, že kde bude ležať väčšina v prípade jeho dvojkoľajnosti s Ficom („širšieho rozchodu“) aj v iných otázkach. Zdá sa, že v jazde za funkciou sudcu má predseda širokú základňu, o ktorú sa podopiera.


Smrť thajského kráľa ovplyvní aj kvalifikáciu MS 2018

Zomrel thajský kráľ Bhumibol a v krajine bude najbližší mesiac platiť vládne opatrenie obsahujúce obmedzenie zábavy a rôznych druhov spoločenských podujatí.

SYDNEY. Austrálska futbalová federácia (FFA) očakáva oficiálne potvrdenie, či sa novembrový duel proti Thajsku v rámci kvalifikácie o postup na MS 2018 do Ruska uskutoční v súlade s plánom, alebo dôjde k termínovému posunu, príp. zmene dejiska. Ako je známe, vo štvrtok zomrel thajský kráľ Bhumibol a v krajine bude najbližší mesiac platiť vládne opatrenie obsahujúce obmedzenie zábavy a rôznych druhov spoločenských podujatí. Do tohto obdobia spadá aj duel eliminácie medzi Thajskom a Austráliou, ktorý je na programe 15. novembra. Vládne nariadenie by mohlo znemožniť prípravu tohto stretnutia, a ak sa Thajčanom nepodarí zorganizovať zápas na domácej pôde, pravdepodobne ho odohrajú na neutrálnom ihrisku v Singapure alebo Malajzii.


Europarlament začal realizovať Sorosov plán, tvrdí Orbánov Fidesz

Maďarská vláda v súvislosti s údajným Sorosovým teraz ľuďom rozosiela sedembodový dotazník.

BUDAPEŠŤ. Európsky parlament (EP) začal realizovať migračný plán amerického finančníka Georgea Sorosa, povedal v piatok v Budapešti komunikačný riaditeľ maďarskej vládnej strany Fidesz Balázs Hidvégi. Podľa agentúry MTI sa Hidvégi vo svojom vyhlásení odvolal na štvrtkové rozhodnutie Výboru EP pre občianske slobody, spravodlivosť a vnútorné veci (LIBE). Komunikačný riaditeľ pripomenul, že výbor schválil správu o reforme dublinského nariadenia, ktorý sa týka spoločného utečeneckého systému Únie. Z návrhu mandátu EP na rokovania s členskými štátmi vyplýva, že krajiny EÚ, ktoré odmietnu premiestniť na svoje územie žiadateľov o azyl z iných štátov Únie, by mali mať obmedzený prístup k eurofondom. "Je zrejmé, že hrozba prisťahovaleckých kvót je reálna - a to aj napriek tomu, že predstavitelia maďarskej ľavice v EP to popierajú," povedal Hidvégi, podľa ktorého je mimoriadne zarážajúce, že poslanec EP za Demokratickú koalíciu (DK) expremiéra Ferenca Gyurcsánya hlasoval za schválenie uvedenej správy. Maďarská vláda v súvislosti s údajným Sorosovým plánom teraz rozosiela sedembodový dotazník. Občania majú odpovedať, či súhlasia: -- aby v zmysle Sorosovho plánu prijala Európska únia na svoje územie, a teda aj do Maďarska, ročne celkove milión prisťahovalcov; -- aby boli zbúrané hraničné zábrany a otvorené štátne hranice; -- aby prisťahovalcov zo západnej Európy rozdelili na základe kvót do ostatných, teda aj východoeurópskych krajín; -- aby bola prisťahovalcom platená podpora; -- aby boli trestaní za trestné činy miernejšie; -- aby boli jazyk a kultúra európskych krajín potlačené do úzadia v záujme zrýchlenia integrácie prisťahovalcov; -- aby krajiny, ktoré odmietajú prisťahovalectvo, boli tvrdo postihované. V existenciu údajného Sorosovho migračného plánu neverí 43 percent obyvateľov Maďarska. Vyplýva to z výsledkov prieskumu maďarského inštitútu Iranytü Intézet, zverejnených v piatok. Prieskum tohto inštitútu, ktorý je blízky ultrapravicovej strane Jobbik, ďalej ukázal, že 39 percent respondentov sa domnieva, že Sorosov plán môže existovať. Na túto otázku nedokázalo, prípadne nechcelo odpovedať 18 percent opýtaných.


Guterres po útokoch v USA vyzýva, aby ľudia spoločne bojovali proti nenávisti

Trump po útokoch apeloval na reformy zákonov o duševnom zdraví.

NEW YORK. Generálny tajomník OSN António Guterres žiada, aby sa každý jeden človek zapojil "do boja proti násiliu, ktoré je zakorenené v nenávisti, rasizme, xenofóbii a vo všetkých formách diskriminácie". Informovala o tom agentúra AP s odvolaním sa na jeho hovorcu Stéphana Dujarrica. Dujarric uviedol, že generálny tajomník OSN ostro "odsudzuje teroristický útok v texaskom meste El Paso" a masovou streľbou, ku ktorej došlo len o niekoľko hodín neskôr v meste Dayton v štáte Ohio, bol "šokovaný a pobúrený". AP pripomína, že Guterres v rámci boja proti nenávistnému prejavu zverejnil nedávno stratégiu a akčný plán, ktorého snahou je riešiť základné príčiny i efektívnejšiu reakciu. Podľa Dujarrica generálny tajomník taktiež uviedol, že prejavy nenávisti sa musia odsúdiť "odmietnutím ich nárastu, konfrontovaním s pravdou a nabádaním páchateľov, aby zmenili svoje správanie". Sobotňajšia streľba v nákupnom stredisku v meste El Paso v štáte Texas si vyžiadala 22 obetí a 24 zranených. Útočníkom bol 21-ročný Patrick Crusius. O 13 hodín neskôr sa odohrala ďalšia streľba pred barom v meste Dayton v štáte Ohio, kde 24-ročný Connor Betts zabil deväť ľudí vrátane svojej sestry a 27 zranil. Americký prezident Donald Trump v pondelok po víkendových streľbách povedal, že Spojené štáty musia reformovať zákony týkajúce sa duševného zdravia, aby boli príslušné úrady schopné lepšie identifikovať "duševne narušených jedincov". V pondelňajšom prejave z Bieleho domu tiež oznámil, že požiadal ministerstvo spravodlivosti, aby navrhlo legislatívu, v súlade s ktorou budú strojcovia masového vraždenia rýchlo popravovaní.


Súd zbavil viny troch bývalých manažérov prevádzkovateľa Fukušimy

TOKIO. Súd v Tokiu zbavil viny troch bývalých vedúcich pracovníkov spoločnosti TEPCO, prevádzkovateľa jadrovej elektrárne Fukušima. Boli obžalovaní z nedbanlivosti v súvislosti s haváriou v tejto elektrárni z marca 2011. Informujú o tom agentúry. Zemetrasenie o sile deviatich stupňov a následná prívalová vlna cunami pripravili 11. marca 2011 v Japonsku o život takmer 19.000 ľudí. Prírodná katastrofa vyradila vo Fukušime z prevádzky chladiace systémy atómovej elektrárne, jadrá troch reaktorov sa roztavili a do vzduchu, pôdy a do mora sa uvoľnili rádioaktívne častice. Bývalí manažéri boli obvinení, že ignorovali informácie o možnom silnom cunami a zanedbali potrebné bezpečnostné opatrenia. Prokuratúra pre každého z nich požadovala päťročné väzenie. Proces začal predvlani v júni. Počas prvého vypočutia sa muži ospravedlnili za ťažkosti, ktoré havária spôsobila, vinu však prijať odmietli. Podľa obhajoby nemohli tušiť, že cunami povedie až k roztaveniu jadra reaktorov, keďže dôsledky katastrofy takých rozmerov neboli dopredu jasné ani odborníkom.


Kamióny budú jazdiť v pelotóne už budúci rok, šoférovať bude len vodič vpredu

Pelotóny prinesú pohodlie aj úsporu paliva.

MOUNTAIN VIEW, BRATISLAVA. Už budúci rok budú vedieť kamióny vytvárať pelotóny, ktoré bude viesť šofér v prvom kamióne. Postarať sa o to má Peloton Technology, nový startup zo Silicon Valley, píše Automotive News. Peloton Technology bude od budúceho montovať do kamiónov komunikačné jednotky, vďaka ktorým bude môcť kamión vpredu "riadiť" tie za ním. Ide vlastne o technológiu komunikácie medzi vozidlami (V2V), ktorej masové rozšírenie sa pri autách očakáva v najbližších piatich rokoch. Kamióny však budú vedieť komunikovať oveľa skôr. Peloton Technology chce prvé palubné jednotky distribuovať ešte budúci rok, výraznejšie sa rozbehne v roku 2018. Systém pelotónu bude spočiatku fungovať obmedzene. Spolu budú môcť jazdiť len dva kamióny, pričom obaja vodiči budú musieť šoférovať. Zadný kamión sa však bude prispôsobovať rýchlosti toho predného - podobne ako pri adaptívnom tempomate, avšak bez závislosti na senzoroch a preto s minimálnym reakčným časom Aj takéto čiastkové riešenie má svoje výhody. Počas testov zaznamenali desaťpercentný pokles spotreby kamiónu idúceho vzadu. Ten ide v závese za predným s odstupom len 10-15 metrov. Peloton Technologies počíta s tým, že mnohé americké štáty majú väčší predpísaný odstup medzi vozidlami na diaľnici. Riaditeľ spoločnosti Joshua Switkes pre Automotive News uviedol, že presviedča jednotlivé štáty, aby pelotóny uzákonili. Michigan ich zatiaľ pripustil v testovacej premávke. Vďaka prísľubu veľkej úspory paliva však už má startup podporu veľkých investorov, ako napríklad Volvo, UPS, Intel či dodávateľa automobilových dielov Denso. Ak budú dvojice kamiónov fungovať dobre, postupne by sa mohli vytvárať celé zástupy kamiónov (a nielen kamiónov), ktoré bude viesť ten vpredu. Možno jedného dňa sa v autách stane štandardom tlačidlo, ktoré umožní elektronike, aby sa "zavesila" za iné auto a šoférovala podľa neho. Na princípe vzájomnej komunikácie by mali fungovať všetky vozidlá bez šoféra - nebudú jazdiť nezávisle na sebe, ale vzájomne si budú vymieňať svoju polohu. Jedného dňa sa tak možno dočkáme aj plne autonómnych kamiónov, schopných samostatnej jazdy bez šoféra. Seriál The Simpsons ich predpovedal už v roku 1999 v epizóde Maximum Homerdrive.


Nové Google Mapy s rozšírenou realitou sú lepšie, navigácia je ľahšia

Google testuje v mobilnej aplikácii Google Mapy navigáciu pomocou rozšírenej (augmentovanej) reality. Namiesto grafickej mapy sa používateľovi v rámci aplikácie otvorí fotoaparát, vidí budovy, ulice aj okoloidúcich. Aplikácia Google Mapy na základe okolia rozpozná, kde sa používateľ nachádza a naviguje ho prostredníctvom signálov na displeji smartfónu. Ak má zahnúť doľava alebo doprava, aplikáciu zobrazí veľké šípky, ktoré signalizujú smer pohybu. Každú sobotu ráno výber najdôležitejších technologických správ týždňa e-mailom. Prihláste sa zadarmo na odber newslettra: sme.sk/klikmail Nová funkcia je zatiaľ v režime beta, teda majú k nej prístup len vybraní používatelia. Očakáva sa však, že po vyladení všetkých problémov dostanú túto funkciu v rámci aplikácie všetci používatelia. Funkciu začiatkom februára skúšali aj novinári z Wall Street Journal. Podľa nich ide o jednoduchšiu orientáciu v cudzom prostredí a navigácia sa dokáže rýchlejšie zorientovať, kde sa človek nachádza.


Turci začali súdiť viac ako dve stovky podozrivých z prevratu

Hlavným podozrivým je bývalý veliteľ tureckého letectva.

ANKARA. Pred súdom v Ankare sa dnes začal súdny proces s 221 osobami podozrivými z podnecovania vlaňajšieho neúspešného pokusu o vojenský prevrat v Turecku. V skupine podozrivých je aj 27 bývalých generálov tureckej armády. Všetkým im hrozí doživotie, uviedla agentúra AP. Súdne pojednávanie sa koná v budove súdu, ktorá bola postavená špeciálne na procesy s podozrivými z pokusu o štátny prevrat. Podozriví dnes museli kus cesty k budove súdu absolvovať pešo, pozdĺž davu provládnych sympatizantov, ktorí volali po obnovení trestu smrti v krajine. Hlavným podozrivým je bývalý veliteľ tureckého letectva, generál Akin Öztürk. Pred súd spolu s ním predstúpili aj ďalší členovia tzv. Tureckej mierovej rady, v ktorej mene sa vlani v júli v štátnej televízii čítalo vyhlásenie o vojenskom prevrate. Turecké vedenie je presvedčené o tom, že prevrat zosnovali prívrženci exilového duchovného Fethullaha Gülena. Gülen všetky tieto obvinenia odmieta. Po potlačení prevratu došlo v Turecku k lynčovaniu jeho prívržencov, ktorých sa masám rozhnevaných ľudí podarilo zmocniť. Následne sa v štátnej správe, súdnictve, školstve, médiách i ďalších zložkách tureckej spoločnosti začali rozsiahle čistky a zatýkanie. Od zmareného prevratu bolo zo štátnej správy, ale aj zo súkromného sektora v Turecku prepustených viac ako 100.000 ľudí. Zatknutých ich bolo vyše 47-tisíc..


Bugár: Pri voľbe prevládli emócie nad racionálnym rozhodovaním

Poslanci budú kandidátov voliť vo štvrtok o jedenástej hodine.

BRATISLAVA. Pri voľbe ústavných sudcov, žiaľ, prevládli emócie nad racionálnym rozhodovaním. Vyhlásil to na sociálnej sieti líder koaličnej strany Most-Híd Béla Bugár. Reagoval tak na udalosti z utorka, keď si poslanci nezvolili kandidátov na ústavných sudcov. Neprešiel ani jeden z kandidátov. "Vypäté situácie prinášajú vypäté vyhlásenia," tvrdí Bugár s tým, že do štvrtka je čas na upokojenie situácie a sústredenie sa na to, aby sa zabránilo znefunkčneniu Ústavného súdu SR. "Skúsme zvoliť maximálne možný počet dobrých kandidátov na ústavných sudcov. Myslím si, že je to naša povinnosť," povedal Bugár. Poslanci v utorok volili verejne, čo Smer odmietal, jeho členovia odovzdávali prázdne hlasovacie lístky. Verejnú voľbu odhlasovali poslanci pred voľbou. Trval na nej aj koaličný Most-Híd a SNS predtým hovorila, že s ňou problém nemá. Strana Bélu Bugára si pre svoje postoje k voľbe, okrem iného hovorila, že nepodporí Roberta Fica, vyslúžila od Fica kritiku. Ten napokon z voľby odstúpil, zároveň však vyhlásil, že ak kandidáti na ústavných sudcov prejdú hlasmi Mosta-Híd s opozíciou, dôjde k porušeniu koaličnej zmluvy s vážnymi dôsledkami na fungovanie vládneho kabinetu. Rokovania koaličných strán SNS, Mosta-Híd a Smeru, sa podľa slov predsedu SNS Andreja Danka uskutočňujú počas celého dňa. "Za Slovenskú národnú stranu je poverený Tibor Bernaťák (predseda poslaneckého klubu SNS)," povedal Danko novinárom. Ako uviedol, v stredu telefonoval s Bugárom, kým so šéfom Smeru Robertom Ficom sa mu doposiaľ hovoriť nepodarilo. Má v pláne s ním hovoriť večer, po návrate z Ruska. "Pousmejem sa, na jednej strane je tá koalícia stále zlá, a keď je nejaký problém, tak my ho máme riešiť. Veď opozícia mala v utorok možnosť zvoliť si svojich zástupcov. Ak chce raz opozícia vládnuť, tak musí ukázať, že vie nájsť prienik aj na 18 menách," podotkol."Prečo všetci hovoria len o koalícii? Koalícia má takisto možnosť sa dohodnúť, ale ak tu niekto hovorí, že sme ti najhorší, tak nech si páni Sulík, Matovič, Kollár a neviem kto sadnú s Kotlebom a nech si urobia zoznam ústavných sudcov. Samozrejme, že my sme tu na to, aby sme to koordinovali, ale ja chcem aj na tomto príklade ukázať, že aké je to šialené, že stále sme tu za najhorších," povedal Danko. "Ja si sadnem, dokážem vytvoriť vládu s Maďarmi. Dokážeme prekonať rôzne politické postoje. Ale kto tu chce vládnuť, keď sa nevedia zhodnúť ani na voľbe ústavných sudcov," dodal. Otázkou, ako sa má opakovaná voľba vykonať, sa bude ústavnoprávny výbor zaoberať vo štvrtok ráno od 9.00 h. Termín určil predseda výboru Róbert Madej zo Smeru. O stanovisko požiadal výbor predseda parlamentu Andrej Danko (SNS). "Výbor sa bude zaoberať otázkou, či má byť opakovaná voľba tajná alebo verejná," uviedol ešte v utorok šéf výboru Róbert Madej. Dodal, že on svoj názor na to má, ale bude ho prezentovať na rokovaní výboru. Poslanci budú kandidátov voliť vo štvrtok o 11.00 h. Vybrať majú 18 kandidátov na ústavných sudcov, a tých ponúknuť prezidentovi. Ten z nich má vymenovať deviatich, ktorí na 12 rokov zasadnú na Ústavný súd SR. Spolu je na Ústavnom súde 13 sudcov.


Útočník z Nového Zélandu sa bude na súde obhajovať sám

Útočník chce zrejme súd zneužiť na zverejňovanie svojich názorov.

CHRISTCHURCH. Muž podozrivý z útoku na mešity na Novom Zélande sa chce pred súdom obhajovať sám. Novozélandskému denníku The New Zealand Herald to oznámil jeho pridelený obhajca. Dvadsaťosemročný Austrálčan Brenton Tarrant, ktorý si už v sobotu vypočul obvinenia z vraždy, ho vraj od jeho úlohy oslobodil. Advokát Richard Peters sa denníku zveril s domnienkou, že Tarrant chce zneužiť proces na oboznámenie verejnosti s jeho extrémistickými pravicovými názormi. "Sudca si s tým bude musieť poradiť," povedal Peters denníku. Páchateľ piatkovej streľby podľa miestnej polície konal sám, orgány však nevylúčili existenciu ďalších osôb, ktoré ho mohli podporovať. Piatkový masaker v dvoch mešitách v novozélandskom meste Christchurch si vyžiadal najmenej 50 obetí. Tarranta, ktorý zatiaľ zostáva jediným podozrivým, na mieste zatkla polícia. Za mnohonásobnú vraždu mu hrozí doživotie. Podľa majiteľa novozélandského obchodu so zbraňami Gun City si u neho obvinený Austrálčan niekoľkokrát objednal pušky a strelivo cez internet. Celkovo štyri pušky kúpil v období od decembra 2017 do marca 2018. Vysokovýkonná automatická zbraň, ktorú Tarrant údajne použil pri streľbe v mešitách, však vraj medzi nimi nebola. Nákup mal prebehnúť úplne legálne. "Ničoho neobvyklého sme si u toho muža nevšimli, mal zbrojný preukaz," povedal v pondelok agentúre DPA vlastník obchodu David Tipple. Krátko pred činom rozoslal muž na tridsať adries vrátane pracovného mailu novozélandskej premiérky Jacindy Ardernovej text svojho manifestu. Moslimov a imigrantov v ňom označil za "votrelcov" a seba samého za rasistu. Ardernová vyhlásila, že zákony o držaní zbraní sa musia zmeniť. Už v pondelok sa pre reguláciu držania zbraní schádza prvýkrát od masakry novozélandský kabinet. Súdny tribunál v štyristotisícovom meste Christchurch v pondelok obvinil osemnásťročného mladíka za živé prenášanie videa masakru moslimských veriacich na internet. Stíhaný je tiež za to, že na sieti umiestnil fotografiu miestnej mešity Al Noor s poznámkou "cieľ zasiahnutý", a za podnecovanie k násiliu. Za každé jednotlivé obvinenie mu hrozí 14 rokov odňatia slobody, napísala agentúra AFP. Meno muža, ktorého sudca odmietol prepustiť na kauciu a ktorý zostáva vo väzbe, úrady nepovolili zverejniť. Z priamej účasti na vraždách v mešitách Al Noor a Linwood v centre Christchurch ho zatiaľ podľa agentúry AFP nepodozrievajú.


Bohemians otočil zápas v Olomouci z 0:2 na 3:2, Janečka bol pri triumfe Karvinej

Slavia rozdrvila Plzeň

Sobotňajšie výsledky

Nedeľňajšie výsledky

Súhrn nedeľňajších výsledkov 7. kola českej ligy.

PRAHA. V nedeľňajšom stretnutí siedmeho kola najvyššej českej futbalovej ligy zvíťazila Karviná na domácom ihrisku nad Slováckom 2:1. MFK Karviná - 1. FC Slovácko 2:1 (0:0)Góly: 64. Wágner, 72. Ba Loua - 89. Navrátil/Marek Janečka odohral celé stretnutie, Dávid Guba (obaja Karviná) sedel na lavičke náhradníkov. Patrik Šimko (Slovácko) sedel na lavičke náhradníkov/ SK Sigma Olomouc - Bohemians 1905 2:3 (2:0)Góly: 5. Plšek, 23. Nešpor (11m) - 65. Nečas, 77. Helal, 79. Hašek


V najbližších dňoch bude veterno, varujú meteorológovia

BRATISLAVA. Na horách treba v pondelok a nasledujúce dni rátať s veterným počasím. Silno bude fúkať až do stredy rána (1. 3.). V utorok (28. 2.) však ľudia intenzívnejší vietor pocítia na celom území Slovenska, dostane sa aj do nižších polôh. Informuje o tom Slovenský hydrometeorologický ústav (SHMÚ) na svojom webe. Pre horské oblasti vydal SHMÚ výstrahu druhého stupňa. Vietor tam miestami dosiahne v nárazoch rýchlosť 115 až 145 kilometrov za hodinu. Pre nižšie polohy bude v utorok platiť výstraha prvého stupňa, v nárazoch tam vietor môže dosiahnuť 65 až 85 kilometrov za hodinu. Takáto rýchlosť vetra je v prípade prvej aj druhej výstrahy podľa meteorológov v danom ročnom období bežná. Môže však dôjsť k menším škodám na majetku.


Minulý týždeň prišli na železnici o život tri osoby

Dva cestujúci po vystúpení z vlaku ohlásili pokus o samovraždu.

BRATISLAVA. Na tratiach Železníc Slovenskej republiky (ŽSR) zahynuli počas uplynulého týždňa traja ľudia. Stalo sa tak v úseku Michaľany - Slovenské Nové Mesto, Šelpice - Trnava a v železničnej stanici (ŽST) Veľké Bielice. K zrážke došlo aj v úseku Prešov - Veľký Šariš, kde vlak amputoval nohu mužovi, ktorého následne previezli do prešovskej nemocnice. TASR informoval Dávid Bozsaky z odboru komunikácie generálneho riaditeľstva ŽSR. K dopravnej nehode došlo aj na zabezpečenom železničnom priecestí v úseku Lužianky - Nitra, kde narazil vlak do auta. Nehoda sa vyžiadala ľahšie zranenia vodiča a ťažké zranenia jeho spolujazdkyne. "Doprava bola prerušená zhruba dve hodiny a vlaky osobnej dopravy nahradili autobusovou dopravou," doplnil Bozsaky. Bez zranení sa obišla nehoda v úseku Snina - Stakčín, kde osobný vlak na priecestí vrazil do vozíka tlačeného okoloidúcim. Plynulosť a bezpečnosť dopravy i ľudské životy ohrozovali v mnohých prípadoch opäť ľudia pohybujúci sa na tratiach mimo vyhradeného priestoru. V úseku Košice - Kostoľany nad Hornádom nahlásil cestujúci po vystúpení pokus o samovraždu, rovnako ako v ŽST Trnava. Úraz nohy utrpela žena, ktorá v úseku Gemerská Hôrka - Plešivec spadla v koľajisku pri prechádzke so psom. Ďalšia osoba si zasa "ustlala" na ŽST Bratislava-Rača, rušňovodič musel kvôli človeku v koľajisku zastaviť aj v úseku Snina - Dlhé nad Cirochou. Ďalšia osoba sa pohybovala po železničnom moste v úseku Šaľa - Trnovec nad Váhom. Opätovne pribúda aj prípadov vandalizmu. Na ŽST Bratislava-Ústredná nákladná stanica (ÚNS) boli odcudzené prepojky koľajových obvodov. Páchateľa sa polícii podarilo zadržať. V ŽST Zvolen nákladná stanica napadli vozmajstra. Zraneného previezli na ošetrenie do zvolenskej nemocnice, páchateľov sa podarilo zaistiť. Na naukladané kamene v traťovej koľaji nabehol osobný vlak na železničnej zastávke Chrabrany v úseku Ludanice - Topoľčany.


Turci budú sledovať prejavy islamofóbie v Európe

Je to reakcia na kauzu okolo dieťaťa narodeného na Nový rok vo Viedni, ktoré malo turecký pôvod.

ANKARA. Turecký parlament vytvoril osobitnú komisiu, ktorá bude prešetrovať prípady islamofóbie v štyroch členských krajinách Európskej únie, informovala v pondelok tlačová agentúra BELGA s odvolaním sa na správy vo flámskych denníkoch Het Nieuwsblad, Gazet van Antwerpen a De Standaard. Ako agentúra spresnila, tureckí poslanci sa sústredia na tie štáty, kde podľa ich názoru dochádza k prejavom islamofóbie najčastejšie: ide podľa nich o Rakúsko, Nemecko, Francúzsko a Belgicko. Turecký parlament očakáva, že tieto krajiny umožnia členom komisie prešetriť situáciu na mieste. Komisia začne pracovať v utorok. BELGA považuje iniciatívu tureckého parlamentu za reakciu na početné rasistické útoky a prejavy xenofóbie, ktoré v Rakúsku nasledovali po zverejnení správy, že prvým dieťaťom narodeným v novom roku vo Viedni sa stalo dievčatko tureckého pôvodu.


Opozícia žiada mimoriadnu schôdzu k modernizácii armády, Gajdoš jej vyhovie

SaS, OĽaNO a Sme rodina tvrdia, že miliardy eur musia byť pod verejnou kontrolou.

BRATISLAVA. Opoziční poslanci z OĽaNO, Sme rodina a SaS budú ešte v utorok svojimi podpismi iniciovať mimoriadnu schôdzu Národnej rady SR, na ktorej chcú hovoriť o modernizácii slovenskej armády. Tvrdia totiž, že miliardy eur vynaložené na nákup armádnej techniky musia byť pod verejnou kontrolou. Na utorkovej tlačovej konferencii to oznámil predseda poslaneckého klubu OĽaNO Richard Vašečka. Zasadnutie pléna sa bude musieť konať do siedmich dní. Vašečka upozornil, že koaličná SNS aktuálne prišla s "prevratným návrhom, ktorý výrazne zlepší život na Slovensku". "Chcú zabojovať za zrušenie možnosti cestovania poslancov vlakom zadarmo. Sme za. Ale SNS ide zároveň potichu meniť podmienky na nákup radarov za 60 miliónov eur. SNS používa zaklínadlo, že to bude čo najefektívnejšie a najtransparentnejšie, teda kým nás nechytia a kým nám na to neprídu," povedal Vašečka. Opozičný poslanec uviedol, že postup národniarov neznepokojuje len jeho. "Zrazu aj predseda poslaneckého klubu Smeru-SD Martin Glváč žiada zvolanie brannobezpečnostného výboru. Glváč nie je jeho členom. A keď sa na to pýtame my, tak podľa koalície vytĺkame politické body," uviedol Vašečka. "My však nežiadame mimoriadny výbor, ale mimoriadne plénum. Máme toho dosť, je to priveľmi vážna vec. Ide o miliardy eur z našich spoločných zdrojov, ktoré sa majú minúť v priebehu štyroch volebných období na transportéry, stíhačky a radary," dodal Vašečka. Milan Laurenčík z SaS ozrejmil, že opozícia chce na mimoriadnom rokovaní dostať od ministra obrany Petra Gajdoša relevantné odpovede. "V kuloároch sa hovorí, že koalícia schôdzu zablokuje. Ak sa to stane, sme pripravení zvolať rokovanie o odvolaní Gajdoša," poznamenal. Pri návrhu na vyslovenie nedôvery členovi vlády sa totiž program schôdze neschvaľuje a diskutovať sa musí. Podpredseda hnutia Sme rodina Milan Krajniak sa domnieva, že Gajdoš sa snaží o umenie kamufláže tam, kde to nemá byť. "Všetko, čoho sa chopili, sa snažili utajiť a zakamuflovať. Ale nakoniec sa na to aj tak prišlo. Odkazujem aj pánom zo Slavie Capital, že je to blbá kamufláž a je vás tam vidieť," vyhlásil. Podľa Krajniaka chce opozícia na schôdzi hovoriť aj o vojskových skúškach nových transportérov, ktoré podľa jeho slov dopadli katastrofálne, čo potvrdzujú jeho viaceré zdroje priamo z armády. "Chceme počuť, prečo prototyp nefunguje," vysvetlil. Vašečka ešte na úvod aktuálnej schôdze pléna navrhol, aby sa o plánoch a stave modernizácie Ozbrojených síl SR hovorilo v rámci riadneho zasadnutia. Väčšina pléna to však nepodporila napriek jeho varovaniu, že ak to neprejde, opozícia pristúpi k mimoriadnej schôdzi. Ministerstvo obrany (MO) SR rešpektuje vôľu opozičných poslancov zvolať mimoriadnu parlamentnú schôdzu k modernizácii armády, pričom šéf rezortu Peter Gajdoš je pripravený informovať o všetkých procesoch a plánoch. Uviedla hovorkyňa MO Danka Capáková. Podľa jej slov bude Gajdoš poslancov informovať tak, "ako to už urobil verejne aj prostredníctvom Bezpečnostnou radou a vládou SR schváleného dlhodobého plánu rozvoja. V minulom roku získala slovenská armáda prvé dva vrtuľníky UH 60 M Black Hawk, v tomto roku ozbrojené sily získajú ďalšie dva stroje a v roku 2019 ďalších päť. Na Slovensko v minulom roku priletelo aj prvé z dvoch dopravných lietadiel Spartan, príchod druhého rezort obrany očakáva v prvej polovici roka 2018. Pri dodanom lietadle MO SR vyrokovalo z ceny zľavu 900.000 eur pre jeho neskorú dodávku. Zmodernizovalo sa 18 bojových vozidiel pechoty Svatava, ktoré dodalo do vytváraného nového práporu Istar. "Zároveň už modernizujeme ďalších desať bojových vozidiel pechoty, prieskumných vozidiel," povedal šéf rezortu obrany. Ministerstvo spustilo aj najväčšiu modernizáciu Ozbrojených síl SR a to pri obrnených vozidlách 8x8 a 4x4 v celkovom objeme 1,2 miliardy eur. "Je to historická modernizácia a som presvedčený o tom, že sa nám to podarí splniť a zabezpečiť," dodal Gajdoš.


Na ktorej bankovke bol Bratislavský hrad? (kvíz)

Slovensko má približne sedemsto hradov a zámkov. Otestuje svoje znalosti o nich.

Návštevy hradov a zámkov sú medzi Slovákmi aj turistami populárne. Takmer každého hosťa zo zahraničia ste už zobrali na prehliadku Spišského hradu alebo Bojnického zámku. Naša krajina má dokonca najviac hradov a zámkov na počet obyvateľov. Na Slovensku je ich približne sedemsto. Aké sú vaše vedomosti o týchto pamiatkach?


Podozrivý zo streľby v škole na Floride prvýkrát prišiel na súd

PARKLAND. Americký tínedžer Nikolas Cruz, podozrivý zo streleckej masakry na strednej škole vo floridskom meste Parkland, sa v pondelok prvýkrát osobne postavil pred súd, kde absolvoval predbežné pojednávanie. Informovala o tom tlačová agentúra AP. Cruz na vypočúvaní súdu v okrese Broward nič nepovedal. Išlo o jeho prvú osobnú účasť na súde, a nie prostredníctvom videoprenosu z väzenia, ako to bolo doposiaľ. Mladík mal hlavu sklonenú a zdalo sa, že nemá očný kontakt so sudkyňou ani ostatnými ľuďmi v súdnej sieni. Avšak na konci pojednávania odpovedal stručne každému zo svojho tímu obhajcov. Pojednávanie sa týkalo pravidiel, ako budú zapečatené dokumenty. Okresná sudkyňa Elizabeth Schererová uviedla, že je za sprístupnenie zakaždým, keď to bude možné. Cruz je obvinený zo zavraždenia 17 ľudí a zranenia mnohých ďalších osôb. Podľa obžaloby spáchal 14. februára strelecký útok na Strednej škole Marjory Stonemanovej-Douglasovej, ktorú v minulosti aj on sám navštevoval. Jeho obhajcovia uviedli, že prizná vinu, ak prokurátori nebudú žiadať trest smrti. V tejto záležitosti ešte rozhodnutie nepadlo.


Ukrajinci po prvýkrát cestovali do EÚ bez víz. Väčšina do Poľska

Rozhodnutie Rady ministrov Európskej únie o udelení bezvízového styku pre Ukrajinu bolo prijaté pred mesiacom a platí od uplynulej nedele 11. júna.

VYŠNÉ NEMECKÉ. Viac ako 1800 ukrajinských občanov využilo v nedeľu možnosť vycestovať do krajín EÚ bez víz, uviedol v podľa agentúry Ukrinform hovorca ukrajinskej pohraničnej služby Oleh Sloboďan. Na oficiálnej stránke na Facebooku Sloboďan spresnil, že 78 percent Ukrajincov vycestovalo na územie schengenského priestoru pozemnými cestami; zvyšných 22 percent využilo leteckú dopravu. Podľa Sloboďana najčastejšou destináciou Ukrajincov je momentálne Poľsko. Pozrite si, ako to v nedeľu vyzeralo na hranici s Ukrajinou. Viac ako polovica Ukrajincov "začala zoznamovanie sa s Európou návštevou tejto krajiny." Dodal, že dvom Ukrajincom bol odopretý vstup na územie do EÚ. Ako vysvetlil, v oboch prípadoch šlo o dôsledok predchádzajúceho porušenia imigračných zákonov na území členských štátov EÚ. Zrušenie vízovej povinnosti na cesty do 90 dní sa vzťahuje na tých občanov Ukrajiny, ktorí majú biometrické pasy. Bezvízový styk, ktorý sa s výnimkou Británie a Írska vzťahuje na celú EÚ a všetky krajiny patriace do schengenského priestoru, nedáva však občanom Ukrajiny právo pracovať v EÚ. O bezvízovom styku začala Ukrajina s EÚ rokovať v roku 2008.


Nemecká ekonomika by mala rásť podľa Ifo miernejším tempom

Inštitút Ifo očakáva pomalší rast nemeckej ekonomiky

BRATISLAVA. Nemecká ekonomika bude pokračovať v expanzii, avšak miernejším tempom. Vyplýva to z prognózy, ktorú zverejnil v utorok nemecký inštitút Ifo. V aktuálnom aj budúcom roku má najväčšia európska ekonomika posilniť zhodne o 1,8 percenta. To predstavuje zhoršenie v porovnaní s jarnou prognózou, ktorá predpovedala na rok 2018 rast o 2,6 percenta a v roku 2019 o 2,1 percenta.„Vývoj ekonomiky bol v prvých mesiacoch roka oveľa slabší, než sa čakalo. Index podnikateľskej dôvery (zostavovaný inštitútom Ifo) klesá a riziká v svetovej ekonomike výrazne posilnili,“ uviedol prognostik Timo Wollmershäuser. Hospodárstvo tak má pokračovať v expanzii, hoci pomalším tempom ako v uplynulom roku. Rast sa ma naďalej opierať o súkromné a verejné výdavky, ako aj silný export.Rozpočtový prebytok krajiny, ktorý bol v roku 2017 na úrovni 36,6 mld. eur, má v roku 2018 dosiahnuť 38 mld. eur a v roku 2019 klesnúť na 37,7 mld. eur.Počíta sa aj s ďalším znižovaním miery nezamestnanosti z vlaňajších 5,7 percenta na 4,9 percenta v roku 2019. Počet ľudí bez práce by tak v budúcom roku klesol na 2,2 mil. z tohtoročných odhadovaných 2,3 milióna.


Júl bol teplotne normálny, najmenej napršalo v Nitrianskom Rudne

BRATISLAVA. Na väčšine územia Slovenska bol tohtoročný júl teplotne aj zrážkovo normálny. V úhrnoch zrážok však zaregistrovali meteorológovia veľké rozdiely. Informuje o tom Slovenský hydrometeorologický ústav (SHMÚ) na sociálnej sieti. Počas júla bolo na Slovensku rozličné počasie. Prvého júla bolo extrémne teplo, potom sa ochladilo a 6. júla sa prechodne opäť výrazne oteplilo. "Od 8. do 19. júla u nás prevládalo pomerne chladné počasie, pričom relatívne chladno na daný dátum bolo najmä v noci. Záverečná dekáda mesiaca bola ako celok na daný dátum teplá (predovšetkým na juhozápade) a postupne aj dusná," spresnil SHMÚ. Tohtoročný júl bol preto teplotne na väčšine Slovenska normálny. Odchýlka priemernej teploty od normálu 1981 až 2010 dosiahla zväčša mínus 0,4 až plus jeden stupeň Celzia. "Teplejšie voči normálu bolo v južnej polovici západného Slovenska. Tu dosiahla odchýlka väčšinou plus 1,1 až plus 1,6 stupňa Celzia," podotkli meteorológovia. V nížinách dosiahla priemerná teplota mesiaca 20 až 22 stupňov Celzia, na juhozápade miestami do 23 stupňov Celzia. V dolinách a kotlinách s nadmorskou výškou 600 až 800 metrov bola priemerná teplota júla 16 až 18 stupňov Celzia. "V rámci mesiaca bolo v polohách do 250 metrov nad morom na západnom a strednom Slovensku väčšinou 12 až 16 tropických dní, ale na východe ich bolo v uvedených polohách zväčša len päť až osem," uviedol SHMÚ. Absolútne najvyššia teplota bola nameraná 1. júla v Kuchyni na Záhorí. Vtedy tu bolo 37,6 stupňa Celzia. "Absolútne najnižšia teplota v polohách do 1000 metrov nad morom bola pozorovaná v obci Mlynky v Slovenskom raji, kde 12. júla bolo 0,9 stupňa Celzia," podotkli meteorológovia. Najnižšia priemerná mesačná teplota v rámci polôh do 1000 metrov nad morom bola zaznamenaná v Oraviciach. Dosiahla 14,8 stupňa Celzia. V celkovom úhrne zrážok boli v rámci Slovenska veľké rozdiely na malej vzdialenosti. Podľa SHMÚ to bolo predovšetkým preto, lebo drvivá väčšina rozhodujúcich úhrnov spadla pri búrkach, ktoré boli lokálne. Zväčša spadlo od 40 do 100 milimetrov, čo znamená, že na väčšine meteorologických staníc bol za júl dosiahnutý normálny zrážkový úhrn. "Lokálne však spadlo aj výrazne menej, a tiež aj výrazne viacej. Najnižší júlový úhrn bol pozorovaný v Nitrianskom Rudne - spadlo tu len 20 milimetrov a veľmi málo pršalo aj v Trenčíne, namerali tu len 22,6 milimetra," priblížil SHMÚ. Najvyšší mesačný úhrn bol na staniciach s nadmorskou výškou do 1000 metrov pozorovaný v Smoleniciach (okres Trnava). Tu dosiahol až 188,1 milimetra. Veľa zrážok spadlo aj v Hanušovciach nad Topľou - 169 milimetrov. "Keďže nielen v júli, ale tiež aj v júni spadla výrazná väčšina zrážok na Slovensku pri prehánkach a búrkach, sú v celkovom úhrne zrážok obrovské rozdiely aj za celé dva mesiace. Za jún a júl spadlo na Slovensku celkovo väčšinou 70 až 150 milimetrov zrážok. Na väčšej ploche boli vyššie úhrny predovšetkým na východe a na krajnom severe," informovali meteorológovia.


Rozpočtové ciele vlády nezabezpečia dlhodobú udržateľnosť financií

Na udržanie verejných financií by vláda mala prijať ďalšie opatrenia, tvrdí Rada pre rozpočtovú zodpovednosť.

BRATISLAVA. Strednodobé rozpočtové ciele vlády po zohľadnení vplyvu zastropovania dôchodkového veku nebudú stačiť na dosiahnutie dlhodobo udržateľných verejných financií. Vláda v programe stability Slovenska predloženom aj Európskej únii počíta v tomto aj v nasledujúcich troch rokoch s vyrovnaným rozpočtom. Na udržanie verejných financií by však mala prijať ďalšie opatrenia, uviedla vo štvrtok Rada pre rozpočtovú zodpovednosť (RRZ). "Na dosiahnutie dlhodobej udržateľnosti je po zohľadnení zastropovania veku odchodu do dôchodku potrebné nad rámec stanovených cieľov vlády prijať dodatočné opatrenia vo výške 1,3 percenta hrubého domáceho produktu (HDP). To by znamenalo dosiahnutie štrukturálneho prebytku na úrovni 1,5 percenta HDP do roku 2022 a jeho udržanie nad 1 % HDP počas nasledujúcich 20 rokov," spresnil predseda RRZ Ivan Šramko. Okamžité prijatie potrebných opatrení by podľa RRZ vytvorilo cez zníženie dlhu priestor na absorbovanie nákladov spojených so starnutím. Tým by sa tieto náklady rovnomernejšie rozložili v čase bez výraznejšieho negatívneho vplyvu na životný štandard súčasných aj budúcich generácií. RRZ kritizovala aj zhoršenie strednodobého rozpočtového cieľa zo štrukturálneho deficitu 0,5 percenta HDP na 1,0 percento HDP. "Vláda pri stanovení strednodobého cieľa nedostatočne zohľadnila potrebu zabezpečiť dlhodobo udržateľné verejné financie, vrátane národného pravidla o vyrovnanom rozpočte," uviedla RRZ. Toto pravidlo umožňuje uvoľniť strednodobý cieľ z deficitu 0,5 percenta HDP na 1,0 percento HDP len v prípade, ak sa verejný dlh nachádza výrazne pod 60 percentami HDP a zároveň sú riziká dlhodobej udržateľnosti nízke. RRZ sa nepáči, že k uvoľneniu cieľa došlo v období schválenia zastropovania veku odchodu do dôchodku, ktoré výrazne zvýšilo odhad budúcich nákladov spojených so starnutím populácie. "Podľa aktuálneho hodnotenia RRZ a Európskej komisie nie sú riziká spojené s dlhodobou udržateľnostou nízke a po zahrnutí vplyvu zastropovania veku odchodu do dôchodku sa ešte zvýšili," dodal Šramko. Analytici RRZ tiež upozornili na riziká tohoročného štátneho rozpočtu, podľa ktorých by namiesto plánovaných vyrovnaných verejných financií mohlo dôjsť k prepadu do deficitu 0,9 percenta HDP. Podľa Šramka navyše analýza RRZ nezohľadňuje vplyv návrhov zákonov, ktoré sú v súčasnosti predložené do Národnej rady. Splnenie cieľa vyrovnaného rozpočtu v tomto roku spochybnila aj Národná banka Slovenska, ktorá očakáva deficit na úrovni 0,7 percenta HDP. TASR sa pokúsi získať reakciu ministerstva financií.


Sýria vidí za protestmi v Iráne sprisahanie Američanov a Izraela

Teherán zažíva vlnu protestov proti ekonomickej politike vlády, na ktorých však zaznievajú i politické požiadavky.

DAMASK. Sýrska vláda skritizovala v utorok protivládne protesty v Iráne ako výsledok sprisahania Spojených štátov a Izraela. Postoje týchto dvoch krajín k situácii v Iráne podľa nej potvrdzujú, že zohrávajú "ničivú úlohu" pri destabilizácii daného regiónu, uviedla agentúra DPA s odvolaním sa vyhlásenie ministerstva zahraničných vecí v Damasku, ktoré priniesla sýrska štátna tlačová služba SANA. Sýria podľa neho vyjadruje solidaritu s Iránom, ako aj pevnú dôveru, že iránske vedenie a ľud uvedené sprisahanie dokážu zmariť. Predstavitelia Spojených štátov a Izraela prebiehajúce protesty v iránskych mestách podporili a vyjadrili nádej, že povedú k politickému zvratu v Teheráne. Pre Damask je však Irán jedným z najdôležitejších spojencov v sýrskej občianskej vojne. "Sýrska arabská republika dôrazne odsudzuje a absolútne odmieta postoje vyjadrené americkou vládou, sionistickým útvarom a ich agentmi ohľadne situácie v Iráne," citovala DPA z vyhlásenia sýrskeho rezortu diplomacie. K protestom v Iráne sa medzitým vyjadrilo aj susedné Turecko. Podľa vyhlásenia ministerstva zahraničných vecí v Ankare vyvolávajú "znepokojenie správy, že protesty, ktoré vypukli v Iráne 28. decembra, pokračujú a rozširujú sa", ako aj to, že boli pri nich "usmrtení ľudia a poškodené verejné budovy". Je však potrebné vyhnúť sa "provokatívnej rétorike a zásahom zvonka", upozornilo Turecko, ktoré pripisuje veľký význam zachovaniu spoločenského zmieru a stability v "priateľskom a bratskom Iráne". Americký prezident Donald Trump vyhlásil, že Iránci "začali konečne konať proti brutálnej a skorumpovanej vláde". Ako v utorok uviedol, Iránci majú "málo jedla, vysokú infláciu a žiadne ľudské práva". Dodal, že americká vláda tamojšie udalosti pozorne sleduje. "Všetky peniaze, ktoré im prezident (Barack) Obama tak nerozvážne dal, šli na terorizmus a do ich vlastných vreciek," skonštatoval Trump na margo medzinárodnej dohody, ktorá viedla k odstráneniu ekonomických sankcií výmenou za obmedzenie jadrového programu Teheránu. Trump je veľkým odporcom tejto dohody. Irán od štvrtka zažíva vlnu protestov proti ekonomickej politike vlády, na ktorých však zaznievajú i politické požiadavky. Násilné strety si vyžiadali už najmenej 20 obetí na životoch a ďalšie stovky osôb zadržala polícia.


Ceny ropy vzrástli. Zásoby klesli viac, ako trhy očakávali

Zásoby ropy v USA sa znížili až o šesť miliónov barelov.

NEW YORK. Ceny ropy vzrástli po tom, ako najnovšie štatistiky ukázali, že zásoby komodity v USA, ktoré sú jej najväčším svetovým spotrebiteľom, minulý týždeň klesli a viac, ako trhy očakávali. Podľa správy amerického Federálneho úradu pre energetiku sa zásoby ropy v USA v týždni do 29. septembra znížili až o šesť miliónov barelov, zatiaľ čo trhy predpovedali, že klesnú o 1,5 milióna barelov. Barel (159 litrov) americkej ľahkej ropy West Texas Intermediate  s dodávkou v novembri sa dnes krátko pred 18.h SELČ predával po 50,57 dolára (42,90 eura). To je o 15 centov viac ako v predchádzajúci deň na konci obchodovania. Cena decembrového kontraktu na severomorskú ropnú zmes Brent stúpla o päť centov na 56,04 dolára za barel.


Najziskovejšou automobilkou sveta bola nemecká BMW

Druhé miesto obsadil nemecký koncern Daimler.

STUTTGART. Najziskovejšou automobilkou na svete bol vlani nemecký výrobca luxusných vozidiel BMW s desaťpercentným podielom prevádzkového zisku na celkových tržbách. Druhé miesto obsadil nemecký automobilový koncern Daimler, ktorého prevádzková marža predstavovala 8,4 percenta. Na treťom mieste skončila japonská automobilka Toyota Motor. Vyplýva to zo štúdie poradenskej spoločnosti Ernst & Young (EY). Z hľadiska absolútnej hodnoty prevádzkového zisku bolo poradie na prvých troch priečkach opačné. Toyota si udržala prvé miesto, hoci jej prevádzkový zisk vlani klesol asi o štvrtinu na 17,5 miliardy eur. Daimler obsadil druhú priečku s prevádzkovým ziskom 12,9 miliardy eur. Automobilka BMW na prevádzkovej úrovni zarobila 9,4 miliardy eur, takže skončila na treťom mieste. Nemeckému koncernu Volkswagen, ktorý má problémy kvôli škandálu okolo manipulácií s testami emisií, vlani z hľadiska ziskovosti patrila až 14. priečka. Volkswagen však v minulom roku napriek afére vystriedal Toyotu na poste najväčšej svetovej automobilky z hľadiska objemu predaja.


Britská polícia prepustila skupinu, ktorú zadržala po útoku v Londýne

Britské orgány sú presvedčené, že útočník Khalid Masood konal osamotene.

LONDÝN. Britská polícia oznámila, že v sobotu prepustila na slobodu posledného z ľudí, ktorých zadržala a vypočúvala v súvislosti s teroristickým útokom v blízkosti parlamentu v Londýne dňa 22. marca. Tridsaťročného muža polícia zatkla v Birminghame pre podozrenie z prípravy teroristických činov. Polícia uviedla, že nebude voči nemu ani 11 ďalším zadržaným v rámci tohto vyšetrovania robiť žiadne ďalšie kroky. Britské orgány vyjadrili presvedčenie, že útočník Khalid Masood konal osamotene, keď s autom narážal do ľudí na Westminsterskom moste a troch z nich zabil. Následne smrteľne bodol policajta hliadkujúceho pred parlamentom. Polícia si myslí, že Masooda, ktorý sa narodil v Británii, inšpirovala k 82-sekundovému útoku extrémistická ideológia. Neobjavila však žiadne dôkazy, že by bol býval v priamom spojení s extrémistickou organizáciou Islamský štát alebo s al-Káidou.


Asociácia médií žiada zníženie dane na všetku periodickú tlač

Daň na ostatnú periodickú tlač, týždenníky a magazíny ostáva dvadsať percent a patrí medzi najvyššie v Únie.

BRATISLAVA. Asociácia tlačených a digitálnych médií (ATDM) víta zníženie dane z pridanej hodnoty (DPH) pre periodickú tlač o desať percent.  Slovensko sa tak podľa nej dostalo z najvyššej sadzby dane pre noviny medzi európsky priemer.  Asociácia však kritizuje schválenie pozmeňovacieho návrhu, podľa ktorého sa zníži daň len pre denníky.  Daň na ostatnú periodickú tlač, týždenníky a magazíny ostáva naďalej dvadsať percent a patrí medzi najvyššie v EÚ.  Ponechanie rozdielnych sadzieb je podľa asociácie neštandardné. Upozorňuje na to, že vo všetkých krajinách Únie okrem jednej, je daň pre denníky a časopisy rovnaká.  „Vyspelé  štáty Únie hľadajú možnosti ako tradičné médiá ekonomicky podporiť, uvedomujúc si významnú rolu  štandardných médií v spoločnosti,“ píše sa vo vyhlásení.  Zníženie dane pre noviny je podľa asociácie dôležitý krok, ktorý podporí vydavateľstvá na slovenskom trhu v dobe, kedy čelia ekonomickým problémom .  Zároveň združenie upozorňuje, že členské štáty Únie už iniciujú zníženie DPH pre digitálne produkty na úroveň printových produktov, pričom printové sú zaradené do nulovej alebo zníženej sadzby dane bez ohľadu na periodicitu.  Asociácia preto vyzýva prezidentku Zuzanu Čaputovú, aby voči schválenému zneniu uplatnila pripomienku, ktorou by navrhla zníženie dane pre všetku periodickú tlač okrem erotických a reklamných titulov.  Asociácia má tiež výhrady k novele tlačového zákona. Považuje za absurdné, ak sa poslanci po vražde novinára Jána Kuciaka prioritne zaoberajú právom politikov na odpoveď, namiesto toho, aby podporili posilnenie ochrany novinárov.  „Je zarážajúce, že poslanci vládnej strany odignorovali prácu odbornej pracovnej komisie zriadenej ministerkou kultúry, ktorá je takisto nominantkou vládnej strany, a pred voľbami sa poponáhľali s účelovou novelou tlačového zákona, ktorá vracia do legislatívy opätovne po takmer desiatich rokoch právo na odpoveď verejným činiteľom,“ píše sa vo vyhlásení.  Do zákona to podľa asociácie prináša duplicitu, ktorú považuje za nelogickú, lebo právo na odpoveď je podľa nej takmer rovnocenným inštitútom ako už existujúce právo na opravu.


Tambe v Trnave skončil. Klub o jeho prestupe do Turecka zatiaľ nemá informácie

TRNAVA. Kamerunský futbalový útočník Robert Ndip Tambe skončil v slovenskom fortunaligovom klube Spartak Trnava. Jeho ďalšie kroky smerujú do Turecka, kde by mal obliekať dres druholigového klubu Adana Demirspor. Podľa informácie na oficiálnom webe Trnavy sa na sociálnych sieťach síce objavila fotka Tambeho v novom drese, no samotný hráč Trnavu o svojom oficiálnom prestupe zatiaľ neinformoval. V aktuálnej situácii klub nemôže poskytnúť ďalšie informácie. Z pohľadu Spartaka je budúcnosť Roberta Tambeho stále nejasná. "Oficiálny klubový web tureckého tímu informoval o podpise dvojročného kontraktu. Spartak zatiaľ žiadne oficiálne informácie nemá. Situácia okolo prestupu vznikla najmä po stretnutí s Podbrezovou, keď Tambe vedeniu klubu oznámil, že nehodlá predĺžiť zmluvu a viac nechce nastupovať za červeno-čierne farby," uviedla Trnava na klubovom webe. "Kontrakt má iba do konca jesennej časti. Na základe týchto skutočností mu dal klub súhlas vycestovať do Turecka, kde v posledných dňoch rokuje o podmienkach jeho prípadného transferu. Ak sa správy potvrdia, Robert posilní mužstvo druhej tureckej ligy Adana Demirspor. V aktuálnej situácii klub nemôže poskytnúť ďalšie informácie. Z pohľadu Spartaka je budúcnosť Roberta Tambeho stále nejasná," dodala. Stretol som sa s prezidentom klubu a rozhodol som sa pre Adana Demirspor. Som ohromený podporou fanúšikov klubu," citoval 23-ročného kamerunského útočníka portál hurriyet.com. Desaťnásobný reprezentant svojej krajiny prišiel do Trnavy začiatkom roka 2016. Za Spartak odohral vo Fortuna lige 39 zápasov a strelil 6 gólov.


Djokovič predčasne končí na US Open, skrečoval zápas proti Wawrinkovi

NEW YORK. Srbský tenista Novak Djokovič neobháji titul na grandslamovom turnaji US Open. V pozícii nasadenej jednotky skrečoval osemfinálový zápas proti Švajčiarovi Stanovi Wawrinkovi za stavu 4:6, 5:7, 1:2 v treťom sete pre problémy s ľavým ramenom. Napriek prehre zostane lídrom svetového rebríčka ATP. Wawrinka, newyorský šampión z roku 2016, sa vo štvrťfinále stretne s piatym nasadeným Rusom Daniilom Medvedevom. Švajčiar nasadený na turnaji ako číslo 23 predviedol proti Djokovičovi skvelý tenis. Hral rýchlo a agresívne, skvele podával a po druhom servise Srba výborne returnoval. V druhom sete síce prehrával 1:4, no podarilo sa mu otočiť nepriaznivý vývoj, keď zničil súpera svojou veľkou zbraňou - jednoručným bekhendom. Pred začiatkom tretieho setu si Djokovič nechal rozmasírovať boľavé ľavé rameno, no rozbehnutého Švajčiara už nedokázal zastaviť. Za stavu 1:1 po sérii nevynútených chýb prišiel opäť o servis a následne za piskotu tribún zápas skrečoval. Wawrinka mal z postupu medzi elitnú osmičku radosť. Mrzelo ho však, že nezvíťazil po premenenom mečbale. "Novak je môj veľký kamarát, je to ozajstný šampión. Odohrali sme spolu veľa bitiek. Hral som super tenis a som veľmi rád, že som späť. Po operácii som sa dva roky trápil. Je úžasné, že sa mi podaril takýto comeback a mohol som si zahrať nočný zápas na kurte Arthura Ashea. Ďakujem fanúšikom za podporu. Určite mi pomohlo, že som Novaka v roku 2016 vo finále US Open zdolal. Na kurte som sa cítil fantasticky. Už sa teším na štvrťfinále. Daniil hrá výborný tenis, vyhral turnaj Masters 1000 v Cincinnati Bude to veľmi náročný súper," uviedol Wawrinka v prvom interviiew. Djokovič bol veľmi sklamaný, že šanca na zisk 17. grandslamového titulu sa rozplynula tak skoro. "Je to frustrujúce, veľmi frustrujúce. Nie som však prvý ani posledný hráč, ktorý pre zranenie musel vzdať duel na jednom z najprestížnejších športových podujatí na svete. Bolesti v ľavom ramene pociťujem nepretržite už niekoľko týždňov. Niekedy sú intenzívnejšie, niekedy miernejšie. Beriem rôzne prípravky na utíšenie bolesti. Niekedy zaberú, inokedy zasa nie. Na začiatku tretieho setu som cítil, že už nie som schopný udierať do loptičiek s potrebnou presnosťou a razanciou, preto som sa rozhodol zápas skrečovať," povedal Srb pre akreditované médiá. Stan Wawrinka (23-Švajč.) - Novak Djokovič (1-Srb.) 6:4, 7:5, 2:1,- skreč Daniil Medvedev (5-Rus.) - Dominik Köpfer (Nem.) 3:6, 6:3, 6:2, 7:6 (2)


Na severe Iraku prišli o život dvaja americkí vojaci, päť sa zranilo

K stratám na životoch došlo počas bojových operácií.

KÁHIRA. Dvaja americkí vojaci zahynuli v nedeľu v Iraku a päť ďalších utrpelo zranenia. Američanmi vedená koalícia bojujúca s extrémistickými milíciami Islamského štátu informovala, že k stratám na životoch došlo počas bojových operácií, ale podľa prvých správ to nebolo v dôsledku kontaktu s nepriateľom. Tlačová agentúra Amák napojená na Islamský štát uviedla, že radikálna skupina odpálila rakety na dedinu východne od militantmi ovládaného mesta Tal Afar. Rakety podľa tejto správy mali za následok nešpecifikovaný počet obetí v radoch amerických vojakov v severnom Iraku. USA začali vzdušnú kampaň proti Islamskému štátu v Iraku v roku 2014, niekoľko mesiacov po tom, ako skupina ovládla veľkú časť územia krajiny. Minulý mesiac iracký premiér Hajdar Abádí oficiálne oznámil víťazstvo na militantmi z Islamského štátu v meste Mosul. Túto poslednú kľúčovú baštu extrémistickej skupiny v Iraku dobyli po takmer deviatich mesiacoch Američanmi podporovanej ofenzívy. Islamský štát stále kontroluje časť územia Iraku vrátane Tal Afaru západne od Mosulu, dodáva agentúra DPA.


Výbor nenašiel dôkazy, že by sa Trump pred voľbami spolčil s Moskvou

Výbor Snemovne ukončil vyšetrovanie ruského zasahovania do volieb.

WASHINGTON. Výbor pre kontrolu tajných služieb Snemovne reprezentantov amerického Kongresu vydal v piatok správu, ktorou oficiálne ukončil vyšetrovanie údajného zasahovania Ruska do kampane pred americkými prezidentskými voľbami v roku 2016. Informovala o tom agentúra AP. Výbor dospel k záveru, že Rusko sa síce počas kampane pred prezidentskými voľbami pokúšalo prostredníctvom kybernetických útokov a sociálnych médií zasiať v Spojených štátoch semeno sváru, avšak nejestvujú dôkazy, že by sa volebný štáb prezidenta Donalda Trumpa vedome spolčil s Moskvou. Niektoré časti správy z dôvodu národnej bezpečnosti zverejnené neboli. Republikáni tvrdia, že budú na tajné služby naliehať, aby mohli zverejniť viac informácií. Závery vyšetrovania zverejnené v správe ostro napadli demokratickí členovia výboru pre kontrolu tajných služieb, ktorí tvrdia, že pre jej vypracovanie nebol vypočutý dostatočný počet svedkov či zabezpečený dostatok dôkazov. Prípadné zasahovanie Ruska do amerických prezidentských volieb naďalej skúma komisia vedená osobitným vyšetrovateľom Robertom Muellerom, ako aj senátne výbory pre kontrolu tajných služieb a súdnictvo.


Listinu falšovateľov produktov vedie Čína pred Hongkongom

BRUSEL. Sfalšované značky rozličných svetových výrobcov mali na čínskom exporte podiel 12,5 % a ich podiel na hrubom domácom produkte krajiny (HDP) 1,5 %. Za Čínou nasledujú Hongkong a Turecko. Uvádza sa to v najnovšej správe o produktovom pirátstve, ktorú minulý týždeň vydal Europol a Úrad Európskej únie (EÚ) pre duševné vlastníctvo EUIPO. Hodnota sfalšovaných dovezených výrobkov do EÚ podľa správy dosiahla v roku 2013 takmer 85 miliárd eur, čo bolo takmer 5 % z jej celkového importu. Podiel nepôvodného tovaru na svetovom obchode bol v uvedenom roku 2,5 %, teda 413,23 miliardy eur. V zhabaných zásielkach mali najväčší podiel cigarety (27 %) a hračky (9 %), ale vo veľkom sa kopírovali programy hier a hracie konzoly. Z celkového objemu skonfiškovaného tovaru v Spojených štátoch pochádzalo 49 % z Číny, v Japonsku až 91 %, v EÚ 56 %. Väčšina produktov sa do EÚ dostáva po mori v kontajneroch. Z nej sa rozváža na trhy iných cieľových krajín. Výrobky sa falšujú aj v samotnej Európe. Jedno zo stredísk sa nachádza v Taliansku v okolí Neapola. Špecializuje sa na kopírovanie sortimentu z kože. V Španielsku odhalili v máji 2016 sieť falšovateľov, ktorí dešifrovali 1600 platených televíznych kanálov a prístup k nim predávali záujemcom. Pri tejto trestnej činnosti zohrával kľúčovú úlohu internet.


Pokrok v rokovaniach o brexite je nedostatočný, tvrdí Juncker

Hlavnou spornou otázkou zostávajú záväzky Londýna voči únijnému rozpočtu, uviedol predseda Európskej komisie.

BRUSEL. V rokovaniach o ukončení členstva Veľkej Británie v Európskej únii zatiaľ nenastal dostatočný pokrok, ktorý by umožnil posunúť sa k rozhovorom o budúcich obchodných vzťahoch. Vyhlásil to v utorok predseda Európskej komisie (EK) Jean-Claude Juncker. Hlavnou spornou otázkou zostávajú záväzky, ktoré má Londýn voči únijnému rozpočtu, povedal Juncker v Európskom parlamente.Účet za britské rozhodnutie nemajú platiť daňoví poplatníci v zostávajúcich 27 členských krajinách, zdôraznil šéf EK. Skutočnosť, že medzi Londýnom a Bruselom pretrvávajú „vážne nezhody“, europoslancom potvrdil aj hlavný vyjednávač EÚ v rokovaniach o brexite Michel Barnier.Britská premiérka Theresa Mayová minulý mesiac navrhla "implementačné obdobie" v trvaní približne dva roky po tom, ako Veľká Británia v marci 2019 formálne vystúpi z Európskej únie. Mayová uviedla, že prechodné štádium by poskytlo istotu pre firmy. Zároveň signalizovala, že Británia zaplatí účet za brexit, keď konštatovala, že krajina "dodrží záväzky, ktoré sme urobili".


Kladivárka Hrašnová získala striebro na armádnych svetových hrách v Číne

BRATISLAVA. Slovenská kladivárka Martina Hrašnová získala na VII. armádnych svetových hrách v čínskom Wu-chane skvelú striebornú medailu. Ako referuje oficiálne facebookové konto Slovenského atletického zväzu (SAZ), 36-ročná Bratislavčanka sa v konkurencii 10 kvalitných kladivárok prezentovala výkonom 68,89 m. Pred slovenskú rekordérku sa dostala iba čínska reprezentantka Wang Čeng, bronzová z nedávnych atletických MS v Dauhe, ktorá hodila o 45 cm viac. Tretia bola Poľka Malwina Kopronová (67,12 m). Hrašnová sa v súťaži ujala vedenia v druhej sérii (68,89 m) a na čele súťaže bola až do štvrtého pokusu 69,34 m v podaní Wang Čeng. Pre Hrašnovú je to už siedme striebro na vrcholnom podujatí v kariére. Dvakrát skončila druhá na ME (2012, 2014), takisto striebro brala na MSJ 2002, MEJ 2001, vo Svetovom atletickom finále 2008 a na Svetovej univerziáde 2009.


Bývalá belgická vicepremiérka Milquetová bude radiť Junckerovi

Ide o neplatenú funkciu na základe dobrovoľnosti a na čiastočný úväzok.

BRUSEL. Bývalá belgická vicepremiérka, viacnásobná ministerka vo federálnej vláde a bývalá šéfka centristickej strany Demokratické humanistické centrum (cdH) Joelle Milquetová bola v stredu vymenovaná za osobitnú poradkyňu predsedu Európskej komisie Jeana-Clauda Junckera pre oblasť kompenzácií poskytovaných obetiam trestných činov vrátane terorizmu. Tlačová agentúra Belga spresnila, že ide o neplatenú funkciu na základe dobrovoľnosti a na čiastočný úväzok, v rámci ktorej bude poskytovať poradenstvo Junckerovi o tom, ako môže exekutíva EÚ lepšie uplatňovať existujúce pravidlá o odškodňovaní obetí trestných činov vrátane obetí terorizmu. Hovorca EK uviedol, že Milquetová chce Junckerovi ponúknuť "rozsiahle a veľmi relevantné skúsenosti" získané na miestnej, regionálnej a národnej úrovni počas svojej dlhej politickej kariéry. Eurokomisia poukázala na skutočnosť, že odškodňovanie obetí trestných činov je často sťažené zložitosťou a rôznorodosťou vnútroštátnych systémov odškodňovania. Milquetová sa bude zameriavať na to, ako zlepšiť spoluprácu v tejto oblasti medzi vnútroštátnymi orgánmi krajín EÚ. Tiež sa bude zaoberať prístupom k informáciám v cezhraničných situáciách a možnosťami rýchlejšej a spravodlivejšej kompenzácie obetí trestných činov v celej EÚ.


Zo záchranárskej lode je už bezpečne na súši polovica migrantov

Loď Ocean Viking už niekoľko dní predtým apelovala na poskytnutie bezpečného prístavu.

RÍM. Približne polovica z 82 migrantov na palube záchranárskej lode Ocean Viking noci na nedeľu vystúpila na pobrežie talianskeho ostrova Lampedusa a ráno už trávila v bezpečí na súši. Informovala o tom talianska tlačová agentúra ANSA. Týchto migrantov radšej previezli na Lampedusu v malých člnoch patriacich pobrežnej stráži a neumožnili lodi Ocean Viking priamo zakotviť v prístave. Loď Ocean Viking, ktorá už niekoľko dní apelovala na poskytnutie bezpečného prístavu pre migrantov, prevádzkujú humanitárne organizácie Lekári bez hraníc (MSF) a SOS Mediterranée. "Naše tímy cítia úľavu, že muži, ženy a deti sa nakoniec dostali na bezpečné miesto," napísali obe humanitárne organizácie na Twitteri. Plavidlo Ocean Viking dostalo v sobotu povolenie na vylodenie migrantov v Taliansku. Loď mala na palube vyše 80 migrantov, ktorých zachránila pri dvoch akciách: minulú nedeľu 8. septembra vzala 50 migrantov z gumového člna, ktorých z Líbye poslali na cestu do Európy prevádzači. Ďalších 34 migrantov zachránila v Stredozemnom mori o deň neskôr. Dvoch z týchto ľudí - ženu vo vysokom štádiu tehotenstva a jej manžela - medzičasom previezli na Maltu. Nemecko prijme 24 migrantov z lode Ocean Viking, uviedla ešte ANSA. Taliansko má prijať 24 ďalších migrantov, rovnaký počet prevezme Francúzsko. Portugalsko sa postará o ôsmich a Luxembursko o dvoch migrantov, dodala informácie tlačová agentúra DPA.


Ohlasy: Anglicko tomu verilo, Chorvátsko to dokázalo

Online

Chorvátsko vyhralo

Ohlasy médií

Pozrite si ohlasy médií na postup Chorvátska do finále majstrovstiev sveta.

MOSKVA. Ohlasy médií po stredajšom stretnutí semifinále futbalových MS 2018 v Rusku, v ktorom Chorvátsko zvíťazilo v Moskve nad Anglickom 2:1 po predĺžení: Jutarnji list (Chor.): "Bravó, majstri! Trasie sa štadión Lužniki! Chorvátska sláva na celom svete, Chorvátsko je vo finále svetového šampionátu!" Večernji list (Chor.): "Zlomili sme Anglicko, Chorvátsko je vo finále svetového šampionátu!" HINA (Chor.): "Históriu sme už prepísali, ale chceme zlato okolo krku." Slobodna Dalmacija (Chor.): "Čarovné a neuveriteľné Chorvátsko! Statočné, bojovné a divoké a najmä konečne aj finálové. Striebro máme vo vrecku a Zlatko Dalič už tromfol svojich predchodcov z roku 1998, ale prečo sa uspokojiť. Finále je heroický úspech." BBC (Angl.): "Opäť hlboký žiaľ po tom, ako Anglicko prehralo v semifinále majstrovstiev sveta." Mail Sport (Angl.): "Večer to mučilo, ráno to ničí, ale Gareth Southgate... vzdávame hold." Mirror Sport (Angl.): "Mandžukič ukončil sen, ale hráči sa vrátia domov ako národní hrdinovia po statočnom výkone." The Times (Angl.): "Chorvátsky obrat ukončil sen Anglicka." France Football (Fr.): "Anglicko tomu verilo, Chorvátsko to dokázalo!" L´Equipe (Fr.): "Chorváti sú králi predĺžení. Stali sa prvým tímom, ktorí na majstrovstvách sveta trikrát postúpil po predĺžení alebo penaltovom rozstrele. Rok 1998 už len ako pekná spomienka. Vtedy vo Francúzsku to bolo semifinále, teraz je to finále proti Francúzsku." Sporza (Belg.): "Toto nebude návrat domov! Silní Chorváti poslali Angličanov do zápasu o 3. miesto. Zopakujú si súboj s Belgickom." Marca (Šp.): "Finále dvoch veľké diferencií. Francúzsko a Chorvátsko predstavujú dva úplne odlišné futbalové modely s minimálnym zastúpením podobných prvkov. Veteráni proti mladosti, svetoví šampióni proti nováčikovi, rýchlosť a svaly proti viacdotykovej kombinácii. Dva národy, rovnaký cieľ, ale úplne rozdielne metódy." A Bola (Portug.): "Finalista s najnižším renkingom v histórii! Chorvátsku patrí 20. priečka v rebríčku FIFA a nikdy predtým sa do finále nedostalo mužstvo s takým nízkym postavením. Je to aj dôsledok toho, že Chorvátov v kvalifikácii preskočil Island a v play-off si museli vybojovať postup v súbojoch s Grékmi." Chladnokrvné Chorvátsko omráčilo Anglicko a zabezpečilo si prvé finále v histórii. Sport-Express (Rus.): "Kto čakal vo finále Chorvátsko? Nikto. Na majstrovstvách Európy sa občas stane, že outsider povstane až k celkovému triumfu - Dánsko 1992, Grécko 2004 či Portugalsko 2016. Na majstrovstvách sveta sa to za posledných 50 rokov nestalo ani raz. Vždy tam boli iba tí, ktorí boli pasovaní za favoritov už pred turnajom. A zrazu sú tu Chorváti, mužstvo, ktoré malo až doteraz prívlastok - schopní všetkého, len nie veľkých víťazstiev. To sa teraz môže zmeniť." RT (Rus.): "Chladnokrvné Chorvátsko omráčilo Anglicko a zabezpečilo si prvé finále v histórii." Sport (ČR): "Chorvátska fantázia! Postup do finále s 11 hráčmi, ktorí nezdolali Čechov. Modrič, Rakitič, Mandžukič, Perišič, Subašič, Brozovič a ďalší. Pred dvoma rokmi tieto mená trápili českých futbalistov v základnej skupine Euro 2016 a skončilo sa to 2:2. Takmer rovnaká zostava si v nedeľu zahrá o titul majstra sveta v Rusku." iDnes.cz (ČR): "Chorvátsko - Anglicko 2:1 po predĺžení, historický postup vystrelil Mandžukič."


Fanúšikom v Miláne sa Škriniarovo meno vyslovovalo ťažko

Stopér MILAN ŠKRINIAR (22) prišiel na zraz už ako hráč Interu Miláno. Médiám odpovedal aj na to, ako je pripravený nahradiť Martina Škrtela.

Na zraz ste prišli už ako hráč Interu Miláno. Vašou úlohou bude nahradiť Martina Škrtela a Jána Ďuricu. Ako vnímate túto zodpovednosť? "Snažím sa to nevnímať ako veľkú zodpovednosť, pretože by som sa zbytočne dostal pod tlak. Beriem to športovo, Martina a Jána budeme musieť zastúpiť všetci. Je škoda, že sa obaja vykartovali v rovnakom čase, ale aj taký je futbal a musíme ho tak brať." Predtým ste hrali so Škrtelom v stopérskej dvojici. Teraz to bude niekto iný. Rozmýšľate nad tým takto? "Ani nie. V reprezentačnom áčku som na stopérskej pozícii veľa nenastupoval." Nemali by ste problém ani s pozíciou dirigenta? "Nemyslím si. Chlapci v tíme sú skúsení, vedia, čo majú hrať, čiže s týmto by problém nemal byť." Z Interu idú o vás iba slová chvály, od začiatku sezóny ste utvorili stabilnú stopérsku dvojicu s Mirandom. Ako vnímate, že ste sa tak rýchlo etablovali v Interi? "Nechcem to zakríknuť, ale som šťastný, že dostávam príležitosť, v zápasoch sa mne i celému tímu darí. Vyhrali sme posledné dva ťažké zápasy a ja dúfam, že to tak pôjde ďalej. Musíme sa neustále tlačiť do víťazstiev." Čím to je, že v takom mladom veku ste rýchlo naskočili do základnej zostavy takého tímu, ako je Inter? "Sám tréner Luciano Spalletti ma chcel v tíme, preto som sa aj rozhodol prijať ponuku. Keď si vás vyberie samotný tréner, tak pravdepodobne s vami má plány. Dal mi šancu v prípravných zápasoch, zapáčil som sa mu, takže verím, že to bude pokračovať." Aký máte z neho pocit? "Veľa ľudí mi hovorilo, že sa podobá na Adriána Guľu (tréner MŠK Žilina pozn. red.). Spalletti je skvelý tréner i odborník. Baví sa s nami aj osobne, pred zápasom i po ňom, respektíve počas tréningu. A to nielen o futbale, ale zaujíma sa, ako sa mám alebo či som si našiel byt. Je ľudský." Váš otec v rozhovore vyhlásil, že ste dirigovali slávneho stopérskeho kolegu Mirandu. Aká je vaša spolupráca? "Nejde ani tak o dirigovanie. Je to premenlivé, keď má on hráča za chrbtom, tak mu zakričím, inokedy je to naopak. Spolupracuje sa nám skvelo, má veľa skúseností, pretože odohral už mnoho zápasov na vysokej úrovni." Vaše meno je po taliansky Miláno. Ako vás prijali ľudia v Miláne?  "Na začiatku sa im to nevyslovovalo ľahko (Milan sa v Taliansku spája s AC Miláno, Inter Miláno je známe pod pomenovaním Internazionale - pozn. red.), pretože je to ich najväčší rival. Ale prijali ma dobre a nie sú žiadne problémy." Tréner Kozák sa zvykne vyjadrovať k prestupom reprezentantov. Nehovoril s vami ešte o tom vašom do Interu?  "Zatiaľ sme sa o tom nerozprávali, spolu sme boli dnes iba krátko. Určite však na to bude priestor." Nebolo vám ľúto, že práve v čase, keď ste práve prichádzali do Milána, Juraj Kucka ho opúšťal? "Presne keď som ja prichádzal do Milána, tak v ten večer alebo nasledujúce ráno Juro odlietal do Turecka. Písali sme si o tom, no či mi to je ľúto? Nuž, bolo by určite príjemnejšie a veselšie, keby bol v Miláne ďalší Slovák, no nemôžeme sa na to takto pozerať, každý máme vlastnú kariéru." Prejdime k reprezentácii. Ako vnímate Slovinsko? Dlhodobo sa nám s ním nedarí a tentoraz by sme potrebovali vyhrať. "Je to veľmi dôležitý zápas, pretože nám v tabuľke dýchajú na chrbát. Počuli sme, že má byť vypredaný štadión, bude domáca atmosféra a na tento zápas sa veľmi tešíme. Verím, že vyhráme a konečne prelomíme negatívnu sériu so Slovinskom." V Interi Miláno hráte s bývalým slovinským reprezentantom brankárom Samirom Handanovičom. Ten už v národnom tíme nehrá, ale nedal vám nejaké rady? "Ja som najprv ani nevedel, že skončil v reprezentácii. Pýtal som sa ho, či budeme hrať proti sebe, načo mi teda oznámil, že pred vyše rokom teda nastúpila mladá generácia. Zaželal mi veľa šťastia, aj keď budem súperiť s jeho krajinou."


Úrad verejného zdravotníctva upozorňuje na nebezpečný očný krém z Izraela

BRATISLAVA. Úrad verejného zdravotníctva SR upozorňuje na očný krém Eye Performer Gel Supérieure značky DeAura D'or mystére z Izraela. "Výrobok môže spôsobiť alergickú reakciu u citlivých osôb," uviedol hlavný hygienik SR Ján Mikas s tým, že výrobok sa môže vyskytovať aj na Slovensku. Nebezpečný očný krém má 30 ml a je v tmavohnedej plastovej fľaši. Ide o nezmývateľný výrobok. Bola v ňom zistená prítomnosť zmesi konzervačných látok Methylchloroisothiazolinone a Methylisothiazolinone (0,0025%), čo je v rozpore s európskym nariadením o kozmetických výrobkoch. "Zmes je povolená len do zmývateľných výrobkov," zdôraznil Mikas. Výskyt nebezpečného kozmetického výrobku v Európskej únii nahlásil do systému RAPEX kontrolný orgán v Estónsku.


Americký generál chce v Afganistane presadiť novú vojenskú stratégiu

Podľa hlavného amerického veliteľa afganské sily stále potrebujú pomoc v kľúčových zložkách bojových jednotiek.

WASHINGTON. Do Afganistanu v pondelok priletel americký generál Joseph Dunford v snahe presadiť novú vojenskú stratégiu v nepokojnej provincii Helmand, v rámci ktorej do krajiny vyšlú ďalších takmer štyritisíc vojakov. Predseda Zboru náčelníkov štábov americkej armády Dunford sa stretne s afganskými a americkými predstaviteľmi, koaličnými lídrami a vojakmi. Americká armáda chce v provincii identifikovať slabé miesta afganských síl, na ktoré chce administratíva prezidenta Donalda Trumpa následne reagovať novou stratégiou a posilnením vojenskej prítomnosti. Hlavný americký veliteľ v provincii Helmand uviedol, že afganské sily zvýšili svoju bojaschopnosť, stále však potrebujú pomoc v kľúčových zložkách bojových jednotiek.


Silný výbuch poškodil daňový úrad v Kodani

Polícia zatiaľ možný motív útoku nevie určiť.

KODAŇ. Dánska polícia vyšetruje silný výbuch, ku ktorému došlo v utorok neskoro večer pred centrálou daňového úradu v Kodani. Explózia spôsobila vážne škody na fasáde budovy a vyžiadala si jednu ľahko zranenú osobu, píšu agentúry AFP a AP s odvolaním sa na vyjadrenia miestnej polície. Príčina výbuchu, ku ktorému došlo asi o 22.00 h SELČ v kodanskej štvrti Österbro, nebola podľa polície bezprostredne známa. Vyšetrovatelia však incident posudzujú ako trestný čin. "Ide o niečo, čo niekto vykonal zámerne," povedal na stredajšom tlačovom brífingu inšpektor kodanskej polície Jörgen Bergen Skov, ktorého slová citovala AFP. Dodal, že je ešte priskoro na stanovenie možného motívu. Polícia zároveň informovala, že miesto v stredu prehľadali aj psy cvičené na hľadanie výbušnín. Utorňajší výbuch na budove daňového úradu SKAT porozbíjal okná a poškodil jej fasádu. Úlomky ľahko zranili jednu osobu, ktorá stála pri neďalekej železničnej stanici Nordhavn. Následne bola ošetrená na pohotovosti. V budove SKAT boli v čase incidentu dvaja ľudia, tí však zranenia neutrpeli. Daňový úrad svojich zamestnancov požiadal, aby v stredu pracovali z domu. Dánska premiérka Mette Frederiksenová incident označila za "úmyselný čin". Zároveň však povedala, že je ešte priskoro hovoriť o "teroristickom útoku". "Hovoríme o vážnom zločine a veľmi silnej explózii, takže je zázrak, že nik nebol vážne zranený," dodala. Podľa dánskeho ministra pre dane Mortena Bödskova išlo o zámerný čin, ktorého terčom bol daňový úrad. Bödskov vyzval kohokoľvek, kto by o incidente niečo videl, aby tieto informácie poskytol príslušným úradom.


V Indii sa zrútil do rieky autobus, zahynulo 32 ľudí

Uháňajúci autobus sa snažil predbehnúť iné vozidlo.

NAÍ DILLÍ. Najmenej 32 ľudí zahynulo v sobotu v Indii, keď sa autobus plný cestujúcich zrútil z mosta do rieky. Informovala o tom polícia s tým, že desať ľudí tiež utrpelo zranenia. Nešťastie sa odohralo v západnom štáte Radžastan. Uháňajúci autobus sa snažil predbehnúť iné vozidlo, keď prerazil zvodidlá na moste a skončil v rieke. Polícia teraz vyšetruje, z akého dôvodu vodič stratil nad autobusom kontrolu. Zatiaľ nie je jasné, koľko cestujúcich sa v ňom viezlo. Záchranári doteraz vytiahli z rieky 32 tiel. Autobus smeroval do mesta Lalsot.


Slovenskí hotelieri platia najvyššie licenčné odmeny v Európe

Protimonopolný úrad v roku 2015 posunul podnet ministerstvu kultúry, ktoré podľa zväzu zaujalo alibistický postoj a dalo od problému ruky preč.

BRATISLAVA. Odmeny pre organizácie kolektívnej správy (OKS) za verejný prenos v izbách a spoločných priestoroch hotelov, penziónov či v reštauráciách sú na Slovensku najvyššie v Európe. Upozornil na to Zväz hotelov a reštaurácií (ZHR), ktorý sa pre podozrenie zo zneužívania dominantného postavenia obrátil na Protimonopolný úrad (PMÚ). Predstavitelia zväzu na tlačovej konferencii (2. februára) ubezpečili, že hotely a reštaurácie si chcú plniť povinnosti vyplývajúce z autorského zákona, ale chcú platiť primerané odmeny. Dôkazom toho má byť dlhodobá spolupráca zväzu s organizáciami Slovgram, SOZA či OZIS. Problémom sú podľa nich sadzby autorskej spoločnosti LITA zastupujúcej autorov audiovizuálnych diel. "Práve táto organizácia má niekoľkonásobne vyššie licenčné odmeny, ako majú porovnateľné organizácie, či už u nás na Slovensku alebo aj v zahraničí," konštatoval generálny sekretár zväzu Marek Harbuľák. Zväz si dal preto vypracovať analýzu, v rámci ktorej porovnal systém výberu poplatkov a sadzby v siedmich európskych krajinách. Napríklad štvorhviezdičkový hotel s kapacitou 150 izieb na Slovensku zaplatí na licenčných odmenách ročne viac ako 13-tisíc eur. Rovnaký hotel v susednom Rakúsku zaplatí len 40 % z tejto sumy, v Nemecku 36 % a v Česku 47 %. "Potvrdili sa podozrenia, že slovenské hotely platia najvyššie odmeny. Domnievame sa, že hlavnou príčinou takéhoto nepomeru v porovnaní s inými krajinami je práve organizácia LITA," zdôraznil Harbuľák. Zväz s ňou viedol rokovania už od roku 2015 a žiadal, aby predložila spôsob určovania výšky licenčných odmien spolu s ekonomickým zdôvodnením. Organizácia však informácie doteraz neposkytla a k dohode zatiaľ nedošlo. Jej poplatky sú podľa analýzy až päťnásobne vyššie, ako je priemer v iných európskych krajinách. Protimonopolný úrad v roku 2015 posunul podnet od ZHR ministerstvu kultúry, ktoré podľa Harbuľáka zaujalo alibistický postoj a dalo od problému ruky preč. V decembri minulého roka sa zväz na PMÚ obrátil opäť, s podozrením, že LITA zneužíva svoje dominantné postavenie. Problémy s poplatkami pre OKS mal podľa zväzu riešiť nový autorský zákon, ktorý je účinný viac ako rok. Hotely a reštaurácie od neho očakávali, že im zjednoduší administráciu spojenú s uzatváraním zmlúv. Každý používateľ by si tak jednou zmluvou splnil povinnosti voči všetkým OKS. Tzv. one stop shop mal priniesť aj úsporu na licenčných odmenách. Harbuľák však poukázal na to, že organizácie sa medzi sebou doteraz nedohodli, ktorá ich bude zastupovať. Používateľom tak napriek platnému zákonu nevedia takúto zmluvu predložiť. "Autorský zákon asi neplatí pre všetkých rovnako," uzavrel. Zväz sa listom obrátil ma ministerstvo kultúry, aby tento problém riešilo.


Americké banky úspešne prešli stresovými testami

Testy pripravuje americká centrálna banka.

BRATISLAVA. Najdôležitejšie banky v USA dokážu odolať prudkému poklesu ekonomiky. Vyplýva to z aktuálneho kola stresových testov, ktorým sa podrobilo 35 najväčších bánk. Testy vykonáva od skončenia finančnej krízy každý rok americká centrálna banka (Fed), ktorá zverejnila aktuálne výsledky vo štvrtok.Federálny rezervný systém sa zameral na banky, ktorých aktíva dosahujú aspoň 50 miliárd dolárov. Predmetom testov bola schopnosť bánk odolať krízovej situácii, kedy by nastala recesia v globálnej ekonomike v kombinácii so zvýšením miery nezamestnanosti v USA na 10 percent a prepadom hodnoty akciového trhu o 65 percent. Naplnenie tohto scenára by testovaným bankám spôsobilo počas dvoch rokov kumulovanú škodu takmer 578 miliárd dolárov. Banky však majú dostatočné rezervy, aby zvládli aj tento extrémny scenár, uviedol Fed.


Ankara nedopustí, aby mierová dohoda poškodila cyperských Turkov

Cyperskí Turci sa podľa tureckého prezidenta nezúčastnia na ďalšom mierovom procese s neistým koncom.

NIKÓZIA. Turecký prezident Recep Tayyip Erdogan v utorok uviedol, že postoje cyperských Grékov sa podľa jeho názoru nezmenili, odkedy pred rokom stroskotali posledné rozhovory o opätovnom zjednotení etnicky rozdeleného Cypru. Erdogan v utorok navštívil severnú časť Cypru, aby sa stretol s lídrom Severocyperskej tureckej republiky Mustafom Akincim, informovala agentúra AP. Pri tejto príležitosti vyhlásil, že Turecko nedovolí, aby sa cyperskí Turci stali obeťami neúspešných pokusov o mierovú dohodu alebo aby boli zredukovaní na menšinu v štáte s prevahou cyperských Grékov. Turecký prezident sa podľa vlastných slov nazdáva, že cyperskí Grécki sa stále považujú za jediných "vlastníkov" stredomorského ostrova. Erdogan dodal, že cyperskí Turci sa nezúčastnia na ďalšom mierovom procese s neistým koncom, čo chce vysvetliť aj zástupcovi OSN, ktorý navštívi Cyprus tento mesiac s cieľom preskúmať vyhliadky na obnovenie rokovaní o znovuzjednotení.


Orbán sľúbil, že splní požiadavky eurokomisie. Sorosovu univerzitu nezatvorí

Univerzitu financuje George Soros, ktorého Orbán označil za podporovateľa masovej migrácie.

BRUSEL. Maďarský premiér Viktor Orbán v sobotu v Bruseli sľúbil, že splní požiadavky Európskej komisie (EK) a Stredoeurópsku univerzitu (CEU) v Budapešti nezatvorí. Informoval o tom Siegfried Murešan, hovorca Európskej ľudovej strany (EPP), ktorá má v sobotu v belgickej metropole zasadnutie predsedníctva. Orbán sa zúčastnil na zasadnutí predsedníctva európskych ľudovcov. Podľa informácií časopisu Politico nikto zo zúčastnených nenavrhol vylúčenie maďarskej vládnej strany Fidesz z EPP. "EPP požiadala Fidesz a maďarské úrady, aby prijali konkrétne kroky na splnenia námietok EK. Premiér Orbán ubezpečil EPP, že Maďarsko bude konať v tomto duchu," vyhlásil predseda EPP Joseph Daul. V Bruseli sa šírili chýry, že Fidesz by mohol byť vylúčený z EPP pre novelu maďarského vysokoškolského zákona, ktorý má podľa kritikov za cieľ zatvorenie CEU. Univerzitu založil a financuje americký finančník maďarského pôvodu George Soros, ktorého Orbán označil za podporovateľa masovej migrácie a nepriateľa eura. Líder EPP v Európskom parlamente Manfred Weber zdôraznil, že zotrvanie Fideszu v EPP je v Orbánovom záujme, ale dodal, že kroky Budapešti sú neprijateľné. "Akademická sloboda musí byť garantovaná. Po tejto diskusii je loptička na jeho strane kurtu. Ak zareaguje správne, bude to tímový hráč. Ak nie, bude to mať dôsledky," vysvetlil Weber. Pre schválenú novelu maďarského zákona o vysokých školách poslala v stredu Európska komisia maďarskej vláde oficiálny list obsahujúci právnu analýzu. Je to prvý krok k začatiu právneho konania voči členskému štátu pre porušenie legislatívy EÚ. Podľa EK je predmetná novela v rozpore s európskymi pravidlami, konkrétne so slobodou poskytovania služieb a podnikania, akademickou slobodou a právom na vzdelávanie. Novela vysokoškolského zákona, prijatá v Maďarsku 4. apríla, nariaďuje, že zahraničná univerzita môže pôsobiť na maďarskom území jedine v prípade, ak funguje aj v štáte svojho pôvodu. Ďalej by podľa nových pravidiel malo byť pre fungovanie univerzity potrebné uzatvoriť medzištátnu dohodu medzi Maďarskom a danou krajinou.


Slovan získal hráča z konkurenčného Ružomberka. Hrať zaň bude zrejme až od leta

BRATISLAVA. Klub ŠK Slovan Bratislava si od leta na tri roky zaviazal služby českého futbalistu Erika Daniela z konkurenčného fortunaligového MFK Ružomberok. Informovala oficiálna stránka mužstva. Zmluva začne plynúť v lete 2019, keďže hráč je v súčasnosti stále zmluvne viazaný v Ružomberku. Slovan však kontaktuje Ružomberok s ponukou na prestup krídelníka, ktorý práve v pondelok oslávil 27 rokov. V prípade, že by rokovania dospeli do úspešného konca, bude Daniel k dispozícii už v priebehu jarnej časti sezóny. Rodák z Hodonína, ktorý však odmalička žije na Slovensku, patrí v uplynulých sezónach na svojom poste medzi najlepších vo Fortuna lige. V prebiehajúcom ročníku má na konte gól a sedem prihrávok. "Naším zámerom bolo v horizonte najbližších šiestich mesiacov získať ešte jedného krídelníka, aby sme aj tieto posty mali zdvojené. Erika Daniela veľmi dobre poznáme zo slovenskej ligy, vieme o jeho nesporných kvalitách a prednostiach, pričom na svojom poste patrí k elite našej súťaže," uviedol Ivan Kmotrík mladší, viceprezident Slovana. "Je v ideálnom futbalovom veku, má potenciál sa zlepšovať a túži po úspechoch. Jeho príchodom sa ešte zvýši konkurencia v našom mužstve, ktorá je nevyhnutná na to, aby sme sa zlepšovali a posúvali dopredu," pokračoval. "Keďže mal aj iné ponuky, tak rokovania prebiehali dlhšie a boli náročné, avšak som rád, že si Erik zvolil tú najlepšiu možnosť a bude bojovať za naše farby. Teším sa, že sme podpísali trojročnú zmluvu a Erik sa stane hráčom Slovana," skonštatoval. "Samozrejme by sme boli radi, ak by sa už teraz mohol pripojiť k nášmu tímu. Dnes budeme kontaktovať vedenie Ružomberka a zistíme, aké sú možnosti prípadnej dohody o prestupe Erika počas prebiehajúceho transferového obdobia. Uvidíme, či dospejeme k rozumnej dohode. Pokiaľ nie, bude nám k dispozícii od leta," dodal Kmotrík ml. Loading
 ... Daniel odštartoval profesionálnu kariéru v FC Slovan Liberec. Od zimy 2013 pôsobil v Spartaku Myjava, kde strávil štyri roky. Od leta 2016 bol hráč Ružomberka, kde patril k oporám tímu. Prispel k tretiemu miestu Ružomberka v sezóne 2016/2017 i k úspešnej ceste európskymi pohármi. Vo Fortune lige odohral celkom 191 zápasov, dal v nich 23 gólov. "Teším sa, že sa stanem súčasťou klubu s menom, ktoré vzbudzuje rešpekt, a históriou, ktorá vzbudzuje úctu. Je pravda, že som počas zimy mal viacero ponúk aj zo zahraničia. Túžim však po úspechoch, chcem hrať o trofeje a práve to zavážilo v prospech Slovana," uviedol Erik Daniel. "Je to veľký klub, rešpektujem jeho meno a vážim si, že o mňa prejavil záujem. Uvedomujem si, že na mojom poste je silná konkurencia, avšak to mi môže iba pomôcť, keďže na sebe budem musieť ešte viac pracovať. Keď som proti Slovanu nastúpil, tak to bola vždy dvakrát vyššia motivácia, a nesmierne si vážim, že teraz budem na opačnej strane a budem mať možnosť nosiť belasý dres. Veľmi sa už teším na zápasy na krásnom novom štadióne na Tehelnom poli," dodal.


Sagan vysvetlil, prečo nešiel do úniku. V Alpách to bude ťažké, vraví

Online prenos

Hlas Sagana

Horúčavy na Tour

Video

Fotogaléria

Profil etapy

GAP. Taliansky cyklista Matteo Trentin triumfoval v stredajšej 17. etape 106. ročníka Tour de France. Jazdec stajne Mitchelton-Scott sa presadil po sólovom úniku v závere 200 km dlhej trasy z Pont du Gard do Gapu a cieľ preťal v čase 4:21:36 hodiny. Na druhej priečke finišoval Dán Kasper Asgreen (Deceuninck-Quick Step) a tretí skončil Belgičan Greg Van Avermaet (CCC). Pelotón prišiel do cieľa s mankom 20:10 min, slovenský pretekár Peter Sagan v drese Bora-Hansgrohe finišoval v grupette na 131. mieste ešte o šesť minút neskôr. "Bol som v balíku, takže som dnes nemal šancu na výhru. V úvode som kontroloval Colbrelliho, Vivianiho a Matthewsa, mojich rivalov v boji o zelený dres a preto som sa nedostal do úniku. Bolo dosť teplo a nebolo to príliš komfortné, až kým nezapršalo. Nakoniec z toho bol pre mňa taký oddychový deň. V Alpách to bude ťažké každý deň a pre všetkých," citovala Sagana oficiálna stránka Tour. Na čele celkového poradia sa nič nezmenilo. V žltom drese jazdí stále domáci miláčik Julian Alaphilippe (Deceuninck-Quick Step) s náskokom 1:35 minúty pred obhajcom trofeje Britom Geraintom Thomasom (Ineos). Tretí je holandský pretekár Steven Kruijswijk z Jumbo Visma, ktorý stráca 1:47 min. Rovnaká zostala situácia aj v boji o zelený dres. Sagan má na konte 309 bodov, o 85 viac ako druhý Elia Viviani (Deceuninck-Quick Step), na treťom mieste figuruje ďalší Talian Sonny Colbrelli z Bahrain-Merida (203).


Polášek s Dodigom postúpili vo Wimbledone už do štvrťfinále štvorhry

Naposledy sa slovenskému tenisu podaril podobný úspech v roku 2005.

Ivan Dodig, Filip POLÁŠEK (Chor./SR) - Nikola Mektič, Franko Škugor (16-Chor.) 7:6 (5), 6:4, 7:6 (3) WIMBLEDON. Slovenský tenista Filip Polášek s Chorvátom Ivanom Dodigom sa prebojovali už do štvrťfinále štvorhry na grandslamovom turnaji vo Wimbledone. V osemfinále si poradili so šestnástym nasadeným chorvátskym párom Nikola Mektič, Franko Škugor 7:6 (5), 6:4, 7:6 (3). V dueli o postup do semifinále narazia na nenasadenú novozélandsko-holandskú dvojicu Marcus Daniell, Wesley Koolhof. "Dnes to bol z našej strany výborný výkon, najmä na servise. V koncovkách setov sme boli nebezpečnejší a dokázali sme dostať do hry viac returnov ako naši súperi, čo rozhodlo. Verím, že sa nám podarí dobre zregenerovať a pripraviť sa na utorňajšie štvrťfinále," povedal pre TASR 33-ročný Polášek. Slovensko malo naposledy zastúpenie medzi elitnou osmičkou v mužskom wimbledonskom debli v roku 2005, keď do štvrťfinále postúpil tandem Dominik Hrbatý, Michal Mertiňák. Ivan Dodig, Filip POLÁŠEK (Chor./SR) - Nikola Mektič, Franko Škugor (6-Chor.) 7:6 (5), 6:4, 7:6 (3)


Stopnutie Istanbulského dohovoru bola pre SNS priorita

SNS tvrdí, že násilie na ženách odmieta.

BRATISLAVA. Stopnutie Dohovoru Rady Európy o predchádzaní násiliu na ženách a domácemu násiliu a o boji proti nemu (tzv. Istanbulský dohovor) bola pre SNS absolútne prioritná vec. Vyhlásil to predseda poslaneckého klubu Tibor Bernaťák, ktorý s kolegami zo strany poďakovali poslancom za podporu uznesenia, ktorým sa má zastaviť ratifikácia dohovoru. Dodávajú, že násilie odmietajú. SNS je ochotná diskutovať o zmenách v zákonoch. "SNS je proti násiliu na ženách, nebudeme ho tolerovať, sme pripravení diskutovať o zmenách zákonov, ktoré by riešili násilie páchané na ženách," uviedol Bernaťák. Podpredseda SNS Anton Hrnko zdôraznil, že SNS nijakým spôsobom nechce zasahovať do individuálnych životov ľudí. "Každý má právo výberu svojho spôsobu života, prejavovať svoju lásku, ale nemôže dôjsť k ohrozeniu rodiny," uviedol. SNS zároveň uviedla, že odmieta adopcie detí pármi rovnakého pohlavia, aj prítomnosť cudzích vojsk na území Slovenska. Národná rada žiada vládu, aby nepokračovala v procese smerujúcom k ratifikácii Dohovoru Rady Európy o predchádzaní násiliu na ženách a domácemu násiliu a o boji proti nemu (tzv. Istanbulský dohovor). Kabinet má tiež oznámiť Rade Európy, že Slovensko sa nehodlá stať zmluvnou stranou dohovoru. Vyplýva to z uznesenia, ktoré predložila SNS a parlament ho prijal 101 hlasmi. Proti bol iba klub SaS, pár poslancov OĽaNO (Ján Budaj, Natália Milanová, Silvia Shahzad), Mosta-Híd (Peter Kresák, Katarína Cséfalvayová) a nezaradených (Lucia Žitňanská, Miroslav Beblavý, Viera Dubačová, Simona Petrík, Martin Poliačik, Oto Žarnay). Niektorí poslanci nehlasovali alebo sa zdržali. SNS zdôvodňovala uznesenie tým, že existujú pochybnosti pri výklade viacerých ustanovení dohovoru, že je v rozpore so slovenskou ústavou. Poukazovala na to, že ústava definuje manželstvo ako zväzok muža a ženy. Rovnako upozorňovala na problematiku rodu. Opozícia tvrdila, že dohovor nejde proti slovenskej ústave a že SNS prišla pre preferencie. Exministerka spravodlivosti Lucia Žitňanská (nezaradená) okrem iného uviedla, že pokiaľ ide o rod, muž a žena značí pohlavie, nie rod. Pojem rod je podľa jej slov v dohovore len na účely tohto dokumentu. Poslanci europarlamentu (EP) v marci 2018 vyzvali členské štáty Únie, ktoré ešte neratifikovali Dohovor Rady Európy o predchádzaní násiliu na ženách a domácemu násiliu a o boji proti nemu, aby tak čo najrýchlejšie urobili. Výzva sa týkala aj Slovenska. Istanbulský dohovor, ktorý prijala Rada Európy v roku 2011, je najkomplexnejšia medzinárodná zmluva o boji proti násiliu páchanému na ženách. Dohovor nadobudol platnosť v auguste 2014, Únia ako organizácia ho podpísala v júni 2017.


Nálada v ekonomike sa opäť zlepšila

Trojmesačný kĺzavý priemer indikátora ekonomického sentimentu oproti výsledku predchádzajúceho mesiaca sa zvýšil o 2,1 bodu na 103 bodov.

BRATISLAVA. Nálada v slovenskej ekonomike sa zlepšila aj v septembri. Ako ďalej informoval Štatistický úrad SR, trojmesačný kĺzavý priemer indikátora ekonomického sentimentu oproti výsledku predchádzajúceho mesiaca sa zvýšil o 2,1 bodu na 103 bodov. Dôvodom bol podľa úradu pozitívny vývoj všetkých sektorov s výnimkou stavebníctva. Aktuálne indikátor prevyšuje hodnotu rovnakého obdobia minulého roka o štyri body a za úrovňou dlhodobého priemeru zaostáva o 1,1 bodu. Indikátor dôvery v priemysle v septembri vzrástol o päť bodov na šesť bodov a opäť sa vrátil nad úroveň dlhodobého priemeru. Vývoj indikátora priaznivo ovplyvnilo hlavne pozitívne hodnotenie očakávanej produkcie na nasledujúce tri mesiace. V septembri indikátor dôvery v stavebníctve oproti predchádzajúcemu mesiacu klesol o 1,5 bodu na mínus 12 bodov vplyvom nepriaznivejších hodnotení očakávanej zamestnanosti. Aktuálny výsledok prevyšuje dlhodobý priemer o 15 bodov. Indikátor dôvery v obchode s hodnotou 18,3 bodu vzrástol v septembri v porovnaní s augustom o päť percentuálnych bodov, a to vplyvom pozitívneho hodnotenia očakávaných a súčasných podnikateľských aktivít a stavu zásob. Indikátor dôvery v službách v septembri naďalej rástol, jeho hodnota 12 bodov sa v porovnaní s augustom zvýšila o 3,3 percentuálneho bodu. Vývoj indikátora bol ovplyvnený pozitívnejšími hodnoteniami všetkých zložiek - súčasný a očakávaný dopyt, podnikateľská situácia. Spotrebiteľská atmosféra sa v septembri zlepšila. V porovnaní s predchádzajúcim mesiacom sezónne očistený indikátor spotrebiteľskej dôvery s hodnotou mínus 5,1 bodu vzrástol o štyri body v dôsledku poklesu pesimizmu pri všetkých zložkách - očakávaný vývoj hospodárskej situácie a nezamestnanosti v SR, budúcej finančnej situácie a perspektív úspor v domácnosti. Aktuálny výsledok po sezónnom očistení bol o 9,7 bodu priaznivejší ako v rovnakom období minulého roka a prevyšoval dlhodobý priemer.


Svetová cyklistika má nového šéfa

BERGEN. Novým prezidentom Medzinárodnej cyklistickej únie (UCI) sa stal Francúz David Lappartient. Na kongrese UCI si ho v hlasovaní zvolila veľká väčšina, protikandidátom bol aktuálny prezident Brit Brian Cookson. Cieľom nového šéfa je prinavrátenie vplyvu v olympijskom hnutí. Lappartient tiež prisľúbil tresty za užívanie niektorých liekov. Informovala o tom agentúra AP.


Lotyšskú vládu má zložiť líder konzervatívnej strany

V októbrových parlamentných voľbách v Lotyšsku, obsadila Bordansova strana až tretiu priečku.

RIGA. Lotyšský prezident Raimonds Vejonis poveril zostavením budúcej vlády pobaltskej republiky Janisa Bordansa (51) z Novej konzervatívnej strany (JKP). Informáciu priniesla v stredu tlačová agentúra DPA s odvolaním sa na úrad najvyššieho lotyšského predstaviteľa. V októbrových parlamentných voľbách v Lotyšsku, ktoré charakterizovala rekordne nízka účasť, obsadila Bordansova strana so ziskom 13,6 percentami tretiu priečku. Aj keď JKP disponuje na základe voličských hlasov v 100-člennom parlamente len 16 kreslami, jej líder vidí viaceré možnosti spolupráce s ďalšími politickými subjektami na vládnej úrovni. Dezignovaný premiér, bývalý lotyšský minister spravodlivosti v kabinete premiéra Dombrovskisa z rokov 2012-2014, dúfa, že sa mu na 80 percent podarí zostaviť majoritnú koaličnú vládu piatich subjektov, ktorá by poslala definitívne do opozície stranu úradujúceho premiéra krajiny Marisa Kučinskisa - Úniu zelených a farmárov, ktorú vo voľbách zo 6. októbra podporilo iba 9,9 percenta voličov.